**סדר תפילת התעניות**

כתב הרמב"ם הלכות תעניות פרק א "מצות עשה מן התורה לזעוק ולהריע בחצוצרות על כל צרה שתבא על הצבור, שנאמר על הצר הצורר אתכם והרעותם בחצוצרות, כלומר כל דבר שייצר לכם כגון בצורת ודבר וארבה וכיוצא בהן זעקו עליהן והריעו.

ודבר זה מדרכי התשובה הוא, שבזמן שתבוא צרה ויזעקו עליה ויריעו ידעו הכל שבגלל מעשיהם הרעים הורע להן ככתוב עונותיכם הטו וגו', וזה הוא שיגרום להם להסיר הצרה מעליהם, אבל אם לא יזעקו ולא יריעו אלא יאמרו דבר זה ממנהג העולם אירע לנו וצרה זו נקרה נקרית, הרי זו דרך אכזריות וגורמת להם להדבק במעשיהם הרעים, ותוסיף הצרה צרות אחרות, הוא שכתוב בתורה והלכתם עמי בקרי והלכתי עמכם בחמת קרי, כלומר כשאביא עליכם צרה כדי שתשובו אם תאמרו שהוא קרי אוסיף לכם חמת אותו קרי.

ומדברי סופרים להתענות על כל צרה שתבוא על הצבור עד שירוחמו מן השמים, ובימי התעניות האלו זועקין בתפלות ומתחננים ומריעין בחצוצרות בלבד. **וכתוב בספרי (בהעלותך פיסקא עו) "רבי עקיבא אומר וכי חצוצרות מזכירות [והלא דמים מזכירים] אלא שאם יכולים להריע ולא הריעו מעלה אני עליהם כאלו לא הוזכרו לפני המקום"**

**בעניין תקיעת חצוצרות:** במשנה בר"ה מבואר שבמקדש תוקעין בשופר וחצוצרות שופר מקצר וחצוצרות מאריכות שמצוות היום בחצוצרות, ומוכח שבתענית תמיד תוקעים רק בחצוצרות, וכן נראה הלשון בתלמוד בבלי (ר"ה כז.) מקום שיש חצוצרות אין שופר וכן פסק הרמב"ם (פרק א' מתעניות הל' ד'), וכן תמה בבעל המאור (על הרי"ף ר"ה ו.) על שיטת הגאונים שנהגו לתקוע בשופר, ובירוש' אמרו לשון אחרת 'חצוצרות במקדש ואין חצוצרות בגבולין' ומשמע שבגבולין יש בתעניות שופר ולא חצוצרות וכן בבבלי תענית (יד.) שמריעין בתעניות בשופר עיי"ש ואמרו בירוש' (תענית ב' א') למה תוקעין בקרנות לומר הרי אנו חשובים כבהמה, והראב"ד (על הרי"ף ר"ה ו.) יישב הדברים שעל סדר הברכות יש חצוצרות ואחר התפילה מתחננין עם שופר, והרמב"ן (שם, וכן בביאור התלמוד טו.) חילק שבשעת מלחמה בעינן חצוצרות ובשאר צרות אפשר שופר ונראה מדבריו וכן מבואר ברשב"א להדיא שבשאר צרות אין קפידא במה תוקעין וכן נראה שנקט הר"ן שם, יש שרצו לבאר בדעת הרמב"ן שתוקעים בחצוצרות רק במחנה המלחמה, ולא כל המתענים על צרת המלחמה, דהנה הרמב"ן ביאר טעם הדבר שאינו נוהג אלא במלחמה דחצוצרות בכינופיא דכל ישראל תליא, והבינו דהכוונה היא כפשוטו שמתאספים כל ישראל למקום אחד [ואף דבמחנה אין כל העם נמצאים אנשי הצבא נציגי כל העם הם], אבל נראה ברור דכוונת הרמב"ן הוא משום שבמלחמה כל ישראל נתונים בצרה זו וכלשונו הברור במלחמות (ר"ה כז.) 'שכל ישראל תלויין בדבר', וכן בדרשה לר"ה כתב שאין חצוצרות נוהגות ב'תעניות דעיר אחת ומדינה אחת'  (וכ"כ הריטב"א תענית יב:) מבואר דאין התאספות הקהל בפועל קובעת אלא האם הצרה היא צרה דכל ישראל. מ"מ ממסקנת הדברים ברור שבצרת מלחמה ודאי שיש לתקוע בחצוצרות ובשאר צרות נח' בזה ולהראב"ד בברכות חובה בחצוצרות ומלבד זה מתחננים בשופר ולרמב"ן וסייעתו מביאים או שופר או חצוצרות ורק לא יביא שניהם כאחד, ולהרמב"ם ובעל המאור מביאים דווקא חצוצרות ואין שופר בכלל, (בביאור הירוש' י"ל שתקעו בשופר כשהלכו לקברות או כעין זה וכמ"ש הראב"ד), ובשו"ע סי' תקעה כתב שמתריעין בשופר ולא הזכיר חילוק ושם בביאור הגר"א כתב פשוט שנקט כן כי החילוק הוא בין שאר צרות לשעת מלחמה.

**סדר התפילה לתעניות**: סדר התפילה מבוסס על המשנה במסכת תענית פרק ב' ועל התלמוד בבלי שם שבתעניות מלחמה אומרים זכרונות ושופרות ולא רק בתעניות גשמים ומוכח שגם בשאר צרות אומרים סדר זה של כד' ברכות וכ"כ להדיא הראשונים בתענית על סוגיא זו [עיי' רמב"ן וריטב"א ומאירי ועוד], וכך פסק הטור סי' תקעט (ובבית יוסף שם אחרי שהאריך בדברי הטור כתב בסוף ההלכה שמשמע ברמב"ם שא"א ז' ברכות רק בז' תעניות אחרונות של הגשמים, אמנם בלחם משנה על הרמב"ם תענית ד' א' הוכיח שבשעת מלחמה אומרים כד' ברכות וביאר שאז גם לדעת הרמב"ם י"ל כד' ברכות, וע"ז לא דיבר הבית יוסף כיון שלא עסק בדיני מלחמה כדמוכח בעניין שופר וחצוצרות וכמו שנתבאר לעי') וכ"כ המהרי"ל (הובא במבוא לספרו, מכון ירושלים) שלא הנהיג כן מחמת הגויים אבל למעשה רצה להנהיג כן, ויתכן שאינו מוכרח ברמב"ם כי יתכן שכתב ז' אחרונות לאפוקי ג' ראשונות ושניות ולכן כתב רק 'משמע'.

בשו"ע סי' תקסו' מביא שנקטו להלכה שבכל צרה שמתפללין יכול ש"צ לקבוע ברכת 'עננו' ונח' שם כשקבעו תענית לתשובה סתם אם אפשר לומר 'עננו' עיי"ש, ומתוך הדברים שם מוכח שאין הבדל בין ברכת עננו לו' ברכות אלא רק באיזה תעניות מברכים אותם אבל לא בגדרי ציבור לעניין זה, ועיי"ש בביאור הגר"א שהביא ראיה לשו"ע (ומקורו בבית יוסף שם) מהירוש' סוף פ"א שתענית שבנינוה לא יכלו לומר ותן טל ומטר כי כיחידים דמו ומ"מ לגבי ו' ברכות מבואר שם להדיא שמתפללין, ומוכח מהבית יוסף והגר"א שדין ו' ברכות הוא כמו דין עננו לגבי גדרי ציבור, **וע"ע באריכות הדברים בטור ובבית יוסף סי' תקעט בעניין תפילת נעילה בתעניות והרמב"ם (פ"ד מתעניות הל' יח') כתב שבכל תענית על הצרות מתפללין נעילה ובטור משמע שרק בז' אחרונות וכל כל צרה שמתריעין עליה, וממילא לכל הראשונים שמתפללין כד' בכל עת צרה ודאי מתפללין נעילה ואף להרמב"ם יש להתפלל נעילה.**

הפטרה בעניין הצרה:

[[1]](#footnote-1)מיכה (ה ו-ז כ) וְהָיָ֣ה׀ שְׁאֵרִ֣ית יַעֲקֹ֗ב בְּקֶ֙רֶב֙ עַמִּ֣ים רַבִּ֔ים כְּטַל֙ מֵאֵ֣ת יְיָ֔ כִּרְבִיבִ֖ים עֲלֵי־עֵ֑שֶׂב אֲשֶׁ֤ר לֹֽא־יְקַוֶּה֙ לְאִ֔ישׁ וְלֹ֥א יְיַחֵ֖ל לִבְנֵ֥י אָדָֽם: וְהָיָה֩ שְׁאֵרִ֨ית יַעֲקֹ֜ב בַּגּוֹיִ֗ם בְּקֶ֙רֶב֙ עַמִּ֣ים רַבִּ֔ים כְּאַרְיֵה֙ בְּבַהֲמ֣וֹת יַ֔עַר כִּכְפִ֖יר בְּעֶדְרֵי־צֹ֑אן אֲשֶׁ֧ר אִם עָבַ֛ר וְרָמַ֥ס וְטָרַ֖ף וְאֵ֥ין מַצִּֽיל: תָּרֹ֥ם יָדְךָ֖ עַל־צָרֶ֑יךָ וְכָל־אֹיְבֶ֖יךָ יִכָּרֵֽתוּ:

וְהָיָ֤ה בַיּוֹם־הַהוּא֙ נְאֻם־יְיָ֔ וְהִכְרַתִּ֥י סוּסֶ֖יךָ מִקִּרְבֶּ֑ךָ וְהַאֲבַדְתִּ֖י מַרְכְּבֹתֶֽיךָ: וְהִכְרַתִּ֖י עָרֵ֣י אַרְצֶ֑ךָ וְהָרַסְתִּ֖י כָּל־מִבְצָרֶֽיךָ: וְהִכְרַתִּ֥י כְשָׁפִ֖ים מִיָּדֶ֑ךָ וּֽמְעוֹנְנִ֖ים לֹ֥א יִֽהְיוּ־לָֽךְ: וְהִכְרַתִּ֧י פְסִילֶ֛יךָ וּמַצֵּבוֹתֶ֖יךָ מִקִּרְבֶּ֑ךָ וְלֹֽא־תִשְׁתַּחֲוֶ֥ה ע֖וֹד לְמַעֲשֵׂ֥ה יָדֶֽיךָ: וְנָתַשְׁתִּ֥י אֲשֵׁירֶ֖יךָ מִקִּרְבֶּ֑ךָ וְהִשְׁמַדְתִּ֖י עָרֶֽיךָ: וְעָשִׂ֜יתִי בְּאַ֧ף וּבְחֵמָ֛ה נָקָ֖ם אֶת־הַגּוֹיִ֑ם אֲשֶׁ֖ר לֹ֥א שָׁמֵֽעוּ: שִׁמְעוּ־נָ֕א אֵ֥ת אֲשֶׁר־יְיָ֖ אֹמֵ֑ר ק֚וּם רִ֣יב אֶת־הֶהָרִ֔ים וְתִשְׁמַ֥עְנָה הַגְּבָע֖וֹת קוֹלֶֽךָ: שִׁמְע֤וּ הָרִים֙ אֶת־רִ֣יב יְיָ֔ וְהָאֵתָנִ֖ים מֹ֣סְדֵי אָ֑רֶץ כִּ֣י רִ֤יב לַֽייָ֙ עִם־עַמּ֔וֹ וְעִם־יִשְׂרָאֵ֖ל יִתְוַכָּֽח: עַמִּ֛י מֶה־עָשִׂ֥יתִי לְךָ֖ וּמָ֣ה הֶלְאֵתִ֑יךָ עֲנֵ֥ה בִֽי: כִּ֤י הֶעֱלִתִ֙יךָ֙ מֵאֶ֣רֶץ מִצְרַ֔יִם וּמִבֵּ֥ית עֲבָדִ֖ים פְּדִיתִ֑יךָ וָאֶשְׁלַ֣ח לְפָנֶ֔יךָ אֶת־מֹשֶׁ֖ה אַהֲרֹ֥ן וּמִרְיָֽם: עַמִּ֗י זְכָר־נָא֙ מַה־יָּעַ֗ץ בָּלָק֙ מֶ֣לֶךְ מוֹאָ֔ב וּמֶה־עָנָ֥ה אֹת֖וֹ בִּלְעָ֣ם בֶּן־בְּע֑וֹר מִן־הַשִּׁטִּים֙ עַד־הַגִּלְגָּ֔ל לְמַ֕עַן דַּ֖עַת צִדְק֥וֹת יְיָֽ: בַּמָּה֙ אֲקַדֵּ֣ם יְיָ֔ אִכַּ֖ף לֵאלֹהֵ֣י מָר֑וֹם הַאֲקַדְּמֶ֣נּוּ בְעוֹל֔וֹת בַּעֲגָלִ֖ים בְּנֵ֥י שָׁנָֽה: הֲיִרְצֶ֤ה יְיָ֙ בְּאַלְפֵ֣י אֵילִ֔ים בְּרִֽבְב֖וֹת נַֽחֲלֵי־שָׁ֑מֶן הַאֶתֵּ֤ן בְּכוֹרִי֙ פִּשְׁעִ֔י פְּרִ֥י בִטְנִ֖י חַטַּ֥את נַפְשִֽׁי: הִגִּ֥יד לְךָ֛ אָדָ֖ם מַה־טּ֑וֹב וּמָֽה־יְיָ֞ דּוֹרֵ֣שׁ מִמְּךָ֗ כִּ֣י אִם־עֲשׂ֤וֹת מִשְׁפָּט֙ וְאַ֣הֲבַת חֶ֔סֶד וְהַצְנֵ֥עַ לֶ֖כֶת עִם־אֱלֹהֶֽיךָ:

ק֤וֹל יְיָ֙ לָעִ֣יר יִקְרָ֔א וְתוּשִׁיָּ֖ה יִרְאֶ֣ה שְׁמֶ֑ךָ שִׁמְע֥וּ מַטֶּ֖ה וּמִ֥י יְעָדָֽהּ: ע֗וֹד הַאִשׁ֙ בֵּ֣ית רָשָׁ֔ע אֹצְר֖וֹת רֶ֑שַׁע וְאֵיפַ֥ת רָז֖וֹן זְעוּמָֽה: הַאֶזְכֶּ֖ה בְּמֹ֣אזְנֵי רֶ֑שַׁע וּבְכִ֖יס אַבְנֵ֥י מִרְמָֽה: אֲשֶׁ֤ר עֲשִׁירֶ֙יהָ֙ מָלְא֣וּ חָמָ֔ס וְיֹשְׁבֶ֖יהָ דִּבְּרוּ־שָׁ֑קֶר וּלְשׁוֹנָ֖ם רְמִיָּ֥ה בְּפִיהֶֽם: וְגַם־אֲנִ֖י הֶחֱלֵ֣יתִי הַכּוֹתֶ֑ךָ הַשְׁמֵ֖ם עַל־חַטֹּאתֶֽךָ: אַתָּ֤ה תֹאכַל֙ וְלֹ֣א תִשְׂבָּ֔ע וְיֶשְׁחֲךָ֖ בְּקִרְבֶּ֑ךָ וְתַסֵּג֙ וְלֹ֣א תַפְלִ֔יט וַאֲשֶׁ֥ר תְּפַלֵּ֖ט לַחֶ֥רֶב אֶתֵּֽן: אַתָּ֥ה תִזְרַ֖ע וְלֹ֣א תִקְצ֑וֹר אַתָּ֤ה תִדְרֹֽךְ־זַ֙יִת֙ וְלֹא־תָס֣וּךְ שֶׁ֔מֶן וְתִיר֖וֹשׁ וְלֹ֥א תִשְׁתֶּה־יָּֽיִן: וְיִשְׁתַּמֵּ֞ר חֻקּ֣וֹת עָמְרִ֗י וְכֹל֙ מַעֲשֵׂ֣ה בֵית־אַחְאָ֔ב וַתֵּלְכ֖וּ בְּמֹֽעֲצוֹתָ֑ם לְמַעַן֩ תִּתִּ֨י אֹתְךָ֜ לְשַׁמָּ֗ה וְיֹשְׁבֶ֙יהָ֙ לִשְׁרֵקָ֔ה וְחֶרְפַּ֥ת עַמִּ֖י תִּשָּֽׂאוּ:

אַ֣לְלַי לִ֗י כִּ֤י הָיִ֙יתִי֙ כְּאָסְפֵּי־קַ֔יִץ כְּעֹלְלֹ֖ת בָּצִ֑יר אֵין־אֶשְׁכּ֣וֹל לֶאֱכ֔וֹל בִּכּוּרָ֖ה אִוְּתָ֥ה נַפְשִֽׁי: אָבַ֤ד חָסִיד֙ מִן־הָאָ֔רֶץ וְיָשָׁ֥ר בָּאָדָ֖ם אָ֑יִן כֻּלָּם֙ לְדָמִ֣ים יֶאֱרֹ֔בוּ אִ֥ישׁ אֶת־אָחִ֖יהוּ יָצ֥וּדוּ חֵֽרֶם: עַל־הָרַ֤ע כַּפַּ֙יִם֙ לְהֵיטִ֔יב הַשַּׂ֣ר שֹׁאֵ֔ל וְהַשֹּׁפֵ֖ט בַּשִּׁלּ֑וּם וְהַגָּד֗וֹל דֹּבֵ֨ר הַוַּ֥ת נַפְשׁ֛וֹ ה֖וּא וַֽיְעַבְּתֽוּהָ: טוֹבָ֣ם כְּחֵ֔דֶק יָשָׁ֖ר מִמְּסוּכָ֑ה י֤וֹם מְצַפֶּ֙יךָ֙ פְּקֻדָּתְךָ֣ בָ֔אָה עַתָּ֥ה תִהְיֶ֖ה מְבוּכָתָֽם: אַל־תַּאֲמִ֣ינוּ בְרֵ֔עַ אַֽל־תִּבְטְח֖וּ בְּאַלּ֑וּף מִשֹּׁכֶ֣בֶת חֵיקֶ֔ךָ שְׁמֹ֖ר פִּתְחֵי־פִֽיךָ: כִּֽי־בֵן֙ מְנַבֵּ֣ל אָ֔ב בַּ֚ת קָמָ֣ה בְאִמָּ֔הּ כַּלָּ֖ה בַּחֲמֹתָ֑הּ אֹיְבֵ֥י אִ֖ישׁ אַנְשֵׁ֥י בֵיתֽוֹ: וַאֲנִי֙ בַּייָ֣ אֲצַפֶּ֔ה אוֹחִ֖ילָה לֵאלֹהֵ֣י יִשְׁעִ֑י יִשְׁמָעֵ֖נִי אֱלֹהָֽי: אַֽל־תִּשְׂמְחִ֤י אֹיַ֙בְתִּי֙ לִ֔י כִּ֥י נָפַ֖לְתִּי קָ֑מְתִּי כִּֽי־אֵשֵׁ֣ב בַּחֹ֔שֶׁךְ יְיָ֖ א֥וֹר לִֽי: זַ֤עַף יְיָ֙ אֶשָּׂ֔א כִּ֥י חָטָ֖אתִי ל֑וֹ עַד֩ אֲשֶׁ֨ר יָרִ֤יב רִיבִי֙ וְעָשָׂ֣ה מִשְׁפָּטִ֔י יוֹצִיאֵ֣נִי לָא֔וֹר אֶרְאֶ֖ה בְּצִדְקָתֽוֹ: וְתֵרֶ֤א אֹיַ֙בְתִּי֙ וּתְכַסֶּ֣הָ בוּשָׁ֔ה הָאֹמְרָ֣ה אֵלַ֔י אַיּ֖וֹ יְיָ֣ אֱלֹהָ֑יִךְ עֵינַי֙ תִּרְאֶ֣ינָּה בָּ֔הּ עַתָּ֛ה תִּֽהְיֶ֥ה לְמִרְמָ֖ס כְּטִ֥יט חוּצֽוֹת: י֖וֹם לִבְנ֣וֹת גְּדֵרָ֑יִךְ י֥וֹם הַה֖וּא יִרְחַק־חֹֽק: י֥וֹם הוּא֙ וְעָדֶ֣יךָ יָב֔וֹא לְמִנִּ֥י אַשּׁ֖וּר וְעָרֵ֣י מָצ֑וֹר וּלְמִנִּ֤י מָצוֹר֙ וְעַד־נָהָ֔ר וְיָ֥ם מִיָּ֖ם וְהַ֥ר הָהָֽר: וְהָיְתָ֥ה הָאָ֛רֶץ לִשְׁמָמָ֖ה עַל־יֹֽשְׁבֶ֑יהָ מִפְּרִ֖י מַֽעַלְלֵיהֶֽם: רְעֵ֧ה עַמְּךָ֣ בְשִׁבְטֶ֗ךָ צֹ֚אן נַֽחֲלָתֶ֔ךָ שֹׁכְנִ֣י לְבָדָ֔ד יַ֖עַר בְּת֣וֹךְ כַּרְמֶ֑ל יִרְע֥וּ בָשָׁ֛ן וְגִלְעָ֖ד כִּימֵ֥י עוֹלָֽם: כִּימֵ֥י צֵאתְךָ֖ מֵאֶ֣רֶץ מִצְרָ֑יִם אַרְאֶ֖נּוּ נִפְלָאֽוֹת: יִרְא֤ו גוֹיִם֙ וְיֵבֹ֔שׁוּ מִכֹּ֖ל גְּבֽוּרָתָ֑ם יָשִׂ֤ימוּ יָד֙ עַל־פֶּ֔ה אָזְנֵיהֶ֖ם תֶּחֱרַֽשְׁנָה: יְלַחֲכ֤וּ עָפָר֙ כַּנָּחָ֔שׁ כְּזֹחֲלֵ֣י אֶ֔רֶץ יִרְגְּז֖וּ מִמִּסְגְּרֹֽתֵיהֶ֑ם אֶל־יְיָ֤ אֱלֹהֵ֙ינוּ֙ יִפְחָ֔דוּ וְיִֽרְא֖וּ מִמֶּֽךָּ: מִי־אֵ֣ל כָּמ֗וֹךָ נֹשֵׂ֤א עָוֹן֙ וְעֹבֵ֣ר עַל־פֶּ֔שַׁע לִשְׁאֵרִ֖ית נַחֲלָת֑וֹ לֹא־הֶחֱזִ֤יק לָעַד֙ אַפּ֔וֹ כִּֽי־חָפֵ֥ץ חֶ֖סֶד הֽוּא: יָשׁ֣וּב יְרַֽחֲמֵ֔נוּ יִכְבֹּ֖שׁ עֲוֹֽנֹתֵ֑ינוּ וְתַשְׁלִ֛יךְ בִּמְצֻל֥וֹת יָ֖ם כָּל־חַטֹּאותָֽם: תִּתֵּ֤ן אֱמֶת֙ לְיַֽעֲקֹ֔ב חֶ֖סֶד לְאַבְרָהָ֑ם אֲשֶׁר־נִשְׁבַּ֥עְתָּ לַאֲבֹתֵ֖ינוּ מִ֥ימֵי קֶֽדֶם:

עיקר נוסח התפילה הוא על פי הסדר שסדר הטור סי' תקעט בשם הגאונים וכיוצא בו סדרו בשם הגאונים הרמב"ן בתענית טו. והמאירי שם טז: ובאבודרהם סדר תפלת התעניות ובעוד ראשונים, והובאו הדברים בתשובות הגאונים החדשות (סי' סד) [ויש נוסח כזה למעשה במחזור רומא ובסידור ספרד רפ"ד ועוד מקומות שנהגו כן למעשה] ובפסקי ריא"ז ובדברי תלמיד הרמב"ן [הובאו דבריו בקובץ שיטות קמאי] יש הרבה דברים מתוך מה שהנהיגו למעשה בעניין הזה, ורואים שהיה בזה הנהגות למעשה ואין בזה חידוש, וכתבו עוד שמאריכים כרצון השליח ציבור וכמבואר בירושלמי ברכות (א' ה') עיי"ש, בנוסח זה לא חסר ממה שכתבו הגאונים שצריך לומר ולא נוסף על מה שנמצא בראשונים בעניין הזה.

**סדר ז' ברכות**

**[[2]](#footnote-2)רְאֵה בְעָנְיֵנוּ וְרִיבָה רִיבֵנוּ, וּגְאָלֵנוּ מְהֵרָה לְמַעַן שְׁמֶךָ, וּפְדֵנוּ מִכָּל צָרָה, כִּי פוֹדֵנוּ וּמַצִּילֵנוּ אַתָּה מֵעוֹלָם, כַּכָּתוּב** בְּתוֹרָתֶךָ, לָכֵן אֱמֹר לִבְנֵי יִשְׂרָאֵל אֲנִי יְיָ וְהוֹצֵאתִי אֶתְכֶם מִתַּחַת סִבְלֹת מִצְרַיִם וְהִצַּלְתִּי אֶתְכֶם מֵעֲבֹדָתָם וְגָאַלְתִּי אֶתְכֶם בִּזְרוֹעַ נְטוּיָה וּבִשְׁפָטִים גְּדֹלִים: וְנֶאֱמַר, וָאֵרֵד לְהַצִּילוֹ מִיַּד מִצְרַיִם וּלְהַעֲלֹתוֹ מִן הָאָרֶץ הַהִוא אֶל אֶרֶץ טוֹבָה וּרְחָבָה אֶל אֶרֶץ זָבַת חָלָב וּדְבָשׁ אֶל מְקוֹם הַכְּנַעֲנִי וְהַחִתִּי וְהָאֱמֹרִי וְהַפְּרִזִּי וְהַחִוִּי וְהַיְבוּסִי: וְנֶאֱמַר, **וַיֹּאמֶר אֱלֹהִים אֶל מֹשֶׁה אֶהְיֶה אֲשֶׁר אֶהְיֶה וַיֹּאמֶר כֹּה תֹאמַר לִבְנֵי יִשְׂרָאֵל אֶהְיֶה שְׁלָחַנִי אֲלֵיכֶם:** וּבְדִבְרֵי קָדְשְׁךָ נֶאֱמַר, [גָּאַלְתָּ בִּזְרוֹעַ עַמֶּךָ בְּנֵי יַעֲקֹב וְיוֹסֵף סֶלָה: וְנֶאֱמַר, יֹאמְרוּ גְּאוּלֵי יְיָ אֲשֶׁר גְּאָלָם מִיַּד צָר: **וְנֶאֱמַר, כִּי גֹאֲלָם חָזָק הוּא יָרִיב אֶת רִיבָם אִתָּךְ:**] (וְנֶאֱמַר, וַאֲנִי יָדַעְתִּי גֹּאֲלִי חָי וְאַחֲרוֹן עַל עָפָר יָקוּם: וְנֶאֱמַר, קָרְבָה אֶל נַפְשִׁי גְאָלָהּ לְמַעַן אֹיְבַי פְּדֵנִי:) וְנֶאֱמַר, הַגּוֹאֵל מִשַּׁחַת חַיָּיְכִי הַמְעַטְּרֵכִי חֶסֶד וְרַחֲמִים: וְעַל יְדֵי עֲבָדֶיךָ הַנְּבִיאִים נֶאֱמַר, אַל תִּירְאִי תּוֹלַעַת יַעֲקֹב מְתֵי יִשְׂרָאֵל אֲנִי עֲזַרְתִּיךְ נְאֻם יְיָ וְגֹאֲלֵךְ קְדוֹשׁ יִשְׂרָאֵל: **וְנֶאֱמַר, מִיַּד שְׁאוֹל אֶפְדֵּם מִמָּוֶת אֶגְאָלֵם אֱהִי דְבָרֶיךָ מָוֶת אֱהִי קָטָבְךָ שְׁאוֹל נֹחַם יִסָּתֵר מֵעֵינָי:** וְנֶאֱמַר, וְיִירְאוּ מִמַּעֲרָב אֶת שֵׁם יְיָ וּמִמִּזְרַח שֶׁמֶשׁ אֶת כְּבוֹדוֹ כִּי יָבוֹא כַנָּהָר צָר רוּחַ יְיָ נֹסְסָה בוֹ: וּבָא לְצִיּוֹן גּוֹאֵל וּלְשָׁבֵי פֶשַׁע בְּיַעֲקֹב נְאֻם יְיָ:

יכול להוסיף כאן סליחות כרצונו אֱלֹהֵינוּ וֵאלֹהֵי אֲבוֹתֵינוּ עֲנֵה אוֹתָנוּ בַּיּוֹם הַזֶּה וּפְנֵה אֵלֵינוּ בַּהֲמוֹן רַחֲמֶיךָ וְקַבֵּל בְּרַחֲמִים אֶת תְּפִלָּתֵינוּ, וְקַיֵּם לָנוּ יְיָ אֱלֹהֵינוּ אֶת הַבְּרִית וְאֶת הַחֶסֶד וְאֶת הַשְּׁבוּעָה אֲשֶׁר נִשְׁבַּעְתָּ לְאַבְרָהָם אָבִינוּ בְּהַר הַמֹּרִיָּה, וְתֵרָאֶה לְפָנֶיךָ עֲקֵדָה שֶׁעָקַד אַבְרָהָם אָבִינוּ אֶת יִצְחָק בְּנוֹ עַל גַּבֵּי הַמִּזְבֵּחַ, וְכָבַשׁ רַחֲמָיו לַעֲשׂוֹת רְצוֹנְךָ בְּלֵבָב שָׁלֵם, כֵּן יִכְבְּשׁוּ רַחֲמֶיךָ אֶת כַּעַסְךָ מֵעָלֵינוּ, וּבְטוּבְךָ הַגָּדוֹל יָשׁוּב חֲרוֹן אַפְּךָ מֵעַמְּךָ וּמֵעִירְךָ וּמִנַּחֲלָתֶךָ. כַּכָּתוּב בְּתוֹרָתֶךָ, [וַיֹּאמֶר יִצְחָק אֶל אַבְרָהָם אָבִיו וַיֹּאמֶר אָבִי וַיֹּאמֶר הִנֶּנִּי בְנִי וַיֹּאמֶר הִנֵּה הָאֵשׁ וְהָעֵצִים וְאַיֵּה הַשֶּׂה לְעֹלָה: וַיֹּאמֶר אַבְרָהָם אֱלֹהִים יִרְאֶה לּוֹ הַשֶּׂה לְעֹלָה בְּנִי וַיֵּלְכוּ שְׁנֵיהֶם יַחְדָּו:] וַיָּבֹאוּ אֶל הַמָּקוֹם אֲשֶׁר אָמַר לוֹ הָאֱלֹהִים וַיִּבֶן שָׁם אַבְרָהָם אֶת הַמִּזְבֵּחַ וַיַּעֲרֹךְ אֶת הָעֵצִים וַיַּעֲקֹד אֶת יִצְחָק בְּנוֹ וַיָּשֶׂם אֹתוֹ עַל הַמִּזְבֵּחַ מִמַּעַל לָעֵצִים: וַיִּשְׁלַח אַבְרָהָם אֶת יָדוֹ וַיִּקַּח אֶת הַמַּאֲכֶלֶת לִשְׁחֹט אֶת בְּנוֹ: וַיִּקְרָא אֵלָיו מַלְאַךְ יְיָ מִן הַשָּׁמַיִם וַיֹּאמֶר אַבְרָהָם אַבְרָהָם וַיֹּאמֶר הִנֵּנִי: וַיֹּאמֶר אַל תִּשְׁלַח יָדְךָ אֶל הַנַּעַר וְאַל תַּעַשׂ לוֹ מְאוּמָה כִּי עַתָּה יָדַעְתִּי כִּי יְרֵא אֱלֹהִים אַתָּה וְלֹא חָשַׂכְתָּ אֶת בִּנְךָ אֶת יְחִידְךָ מִמֶּנִּי: וַיִּשָּׂא אַבְרָהָם אֶת עֵינָיו וַיַּרְא וְהִנֵּה אַיִל אַחַר נֶאֱחַז בַּסְּבַךְ בְּקַרְנָיו וַיֵּלֶךְ אַבְרָהָם וַיִּקַּח אֶת הָאַיִל וַיַּעֲלֵהוּ לְעֹלָה תַּחַת בְּנוֹ: וַיִּקְרָא אַבְרָהָם שֵׁם הַמָּקוֹם הַהוּא יְיָ יִרְאֶה אֲשֶׁר יֵאָמֵר הַיּוֹם בְּהַר יְיָ יֵרָאֶה: וַיִּקְרָא מַלְאַךְ יְיָ אֶל אַבְרָהָם שֵׁנִית מִן הַשָּׁמָיִם: וַיֹּאמֶר בִּי נִשְׁבַּעְתִּי נְאֻם יְיָ כִּי יַעַן אֲשֶׁר עָשִׂיתָ אֶת הַדָּבָר הַזֶּה וְלֹא חָשַׂכְתָּ אֶת בִּנְךָ אֶת יְחִידֶךָ: כִּי בָרֵךְ אֲבָרֶכְךָ וְהַרְבָּה אַרְבֶּה אֶת זַרְעֲךָ כְּכוֹכְבֵי הַשָּׁמַיִם וְכַחוֹל אֲשֶׁר עַל שְׂפַת הַיָּם וְיִרַשׁ זַרְעֲךָ אֵת שַׁעַר אֹיְבָיו:

מסדרם של הגאונים בשם "חכמי הוראה" (דהיינו אמוראים) **אֵ**יתָן לִמֵּד דַּעַת, **בְּ**טֶרֶם יְדָעוּךָ כֹּל, **גִּ**לָּה לְכׇל יְצוּר, **דֶּ**רֶךְ לָלֶכֶת בָּהּ, **הֻ**בְחַן מֵעֶשְׂרִים דּוֹר, **וְ**עָמַד בְּכׇל נִסָּיוֹן, **זֶ**ה נִסִּיתוֹ בְּעֶשֶׂר, **חֲ**נַנְתּוֹ לְמֵאָה פֶּרִי, **ט**וֹב בְּנׇאׇמְךָ לוֹ, **יֶ**לֶד לְנִיחֹחַ חֲשַׁקְתִּיו, **כָּ**מַהּ בְּצִוּוּיֶךָ מֶלֶךְ, **לֹ**א אֵחַר בַּדָּבָר, **מִ**הֵר וְכָרַת עֵצִים, **נָ**שָׂא אֵשׁ וּמַאֲכֶלֶת, **שָׂ**ם עַל־בְּנוֹ יְחִידוֹ, **עֵ**צִים עֲצֵי עוֹלָה, **פָּ**נָה וְהֵכִין מִזְבֵּחַ, **צָ**ג וַעֲקָדוֹ כְּכֶבֶשׂ, **קָ**ח בְּיָדוֹ מַאֲכֶלֶת, **רַ**חֲמֵי אֵל נִכְמְרוּ, **שַׁ**דַּי הִשְׁמִיעַ מִמַּעַל, **תֶּ**פֶן יָדְךָ מְהֵרָה/אַל תִּגַּע בְּיָחִיד, **תְּ**מוּר בֵּן רָצִיתִי, **תָּ**פוּשׂ בַּסְּבַךְ בְּקֶרֶן, **תֵּ**פֶן אֵל בְּאֶפְרוֹ, **תִּ**זְכֹּר לָנוּ עֲקֵדָתוֹ, **תַּ**עַן עִנּוּי נַפְשֵׁנוּ, **תִּ**גְאָלֵנוּ גֹּאֵל חָזָק.

**[[3]](#footnote-3)מִי שֶׁעָנָה אֶת אַבְרָהָם אָבִינוּ בְּהַר הַמּוֹרִיָּה, [[4]](#footnote-4)הוּא יַעֲנֶה אוֹתָנוּ** [[[5]](#footnote-5)וְאֶת כָּל קְהִלּוֹת הַקֹּדֶשׁ וְכָל הַשְּׁרוּיִים בְּצַעַר וּבְצָרָה וְכָל הַשְּׁבוּיִם הוּא יִשְׁלַח מַלְאָכוֹ וְיוֹשִׁיעֵם וְיִפְדֵּם וּמִכָּל צָרוֹתֵיהֶם יַצִּילֵם] **וְיִשְׁמַע בְּקוֹל צַעֲקָתֵנוּ וְיִגְאָלֵנוּ מִכָּל צָרוֹתֵינוּ הַיּוֹם הַזֶּה: בָּרוּךְ אַתָּה יְיָ גּוֹאֵל יִשְׂרָאֵל:**

**[[6]](#footnote-6)תִּקְעוּ הַכֹּהֲנִים תִּקְעוּ תוקעים תקיעה [שברים-תרועה תקיעה]** [[7]](#footnote-7)אֵל הוֹרֵיתָ לָּנוּ לוֹמַר שְׁלֹשׁ עֶשְֹרֵה, זְכָר לָנוּ הַיּוֹם בְּרִית שְׁלשׁ עֶשְֹרֵה, כְּהוֹדַעְתָּ לֶעָנָיו מִקֶּדֶם, כְּמוֹ שֶׁכָּתוּב: וַיֵּרֶד יְיָ בֶּעָנָן וַיִּתְיַצֵּב עִמּוֹ שָׁם, וַיִּקְרָא בְשֵׁם יְיָ: וַיַּעֲבֹר יְיָ עַל פָּנָיו וַיִּקְרָא: **קהל:** יְיָ יְיָ אֵל רַחוּם וְחַנּוּן אֶרֶךְ אַפַּיִם וְרַב חֶסֶד וֶאֱמֶת׃ נֹצֵר חֶסֶד לָאֲלָפִים נֹשֵׂא עָוֹן וָפֶשַׁע וְחַטָּאָה וְנַקֵּה. .... וְסָלַחְתָּ לַעֲוֹנֵנוּ וּלְחַטָּאתֵנוּ וּנְחַלְתָּנוּ׃

[[8]](#footnote-8)הַיּוֹם שְׁעֵה שַׁוְעַת צֹעֲקִים בְּכֹחַ לָאֵל, הַיּוֹם גְּאַל לְעַמְּךָ גּוֹאֵל יִשְׂרָאֵל, הַיּוֹם תְּרַחֵם עַל אֶרֶץ יִשְׂרָאֵל, אִם כְּבָנִים אִם כַּעֲבָדִים, אִם כְּבָנִים רַחֲמֵנוּ כְּרַחֵם אָב עַל בָּנִים, וְאִם כַּעֲבָדִים עֵינֵינוּ לְךָ תְלוּיוֹת עַד שֶׁתְּחָנֵּנוּ וְתוֹצִיא כָאוֹר מִשְׁפָּטֵנוּ, אָיוֹם קָדוֹשׁ:

**[[9]](#footnote-9)עֲנֵנוּ יְיָ קהל: עֲנֵנוּ, עֲנֵנוּ אֱלֹהֵינוּ קהל: עֲנֵנוּ, עֲנֵנוּ אָבִינוּ קהל: עֲנֵנוּ, עֲנֵנוּ אֱלֹהֵי אֲבוֹתֵינוּ קהל: עֲנֵנוּ, עֲנֵנוּ אֱלֹהֵי אַבְרָהָם קהל: עֲנֵנוּ, עֲנֵנוּ פַּחַד יִצְחָק קהל: עֲנֵנוּ, עֲנֵנוּ אֲבִיר יַעֲקֹב קהל: עֲנֵנוּ.**

**[[10]](#footnote-10)אַתָּה זוֹכֵר מַעֲשֵׂה עוֹלָם וּפוֹקֵד כָּל יְצוּרֵי קֶדֶם, כִּי זֵכֶר כָּל הַיְצוּר לְפָנֶיךָ בָּא, מַעֲשֵׂה אִישׁ וּפְקֻדָּתוֹ וַעֲלִילוֹת מִצְעֲדֵי גָבֶר, מַחְשְׁבוֹת אָדָם וְתַחְבּוּלוֹתָיו וְיִצְרֵי מַעַלְלֵי אִישׁ, אַשְׁרֵי אִישׁ שֶׁלֹּא יִשְׁכָּחֶךָ וּבֶן אָדָם יִתְאַמֵּץ בָּךְ, כִּי דוֹרְשֶׁיךָ לְעוֹלָם לֹא יִכָּשֵׁלוּ וְלֹא יִכָּלְמוּ לָנֶצַח כָּל הַחוֹסִים בָּךְ, [[11]](#footnote-11)כִּי זֵכֶר כָּל הַמַּעֲשִֹים לְפָנֶיךָ בָּא וְאַתָּה דוֹרֵשׁ מַעֲשֵֹה כֻלָּם.**

**וְגַם אֶת נֹחַ בְּאַהֲבָה זָכַרְתָּ, וַתִּפְקְדֵהוּ בִּדְבַר יְשׁוּעָה וְרַחֲמִים בַּהֲבִיאֲךָ אֶת מֵי הַמַּבּוּל לְשַׁחֵת כָּל בָּשָֹר מִפְּנֵי רֹעַ מַעַלְלֵיהֶם, עַל כֵּן זִכְרוֹנוֹ בָּא לְפָנֶיךָ יְיָ אֱלֹהֵינוּ לְהַרְבּוֹת זַרְעוֹ כְּעַפְרוֹת תֵּבֵל וְצֶאֱצָאָיו כְּחוֹל הַיָּם, כַּכָּתוּב בְּתוֹרָתֶךָ, וַיִּזְכֹּר אֱלֹהִים אֶת נֹחַ וְאֵת כָּל הַחַיָּה וְאֶת כָּל הַבְּהֵמָה אֲשֶׁר אִתּוֹ בַּתֵּבָה וַיַּעֲבֵר אֱלֹהִים רוּחַ עַל הָאָרֶץ וַיָּשֹׁכּוּ הַמָּיִם: וְנֶאֱמַר, זְכֹר לְאַבְרָהָם לְיִצְחָק וּלְיִשְׂרָאֵל עֲבָדֶיךָ אֲשֶׁר נִשְׁבַּעְתָּ לָהֶם בָּךְ וַתְּדַבֵּר אֲלֵהֶם אַרְבֶּה אֶת זַרְעֲכֶם כְּכוֹכְבֵי הַשָּׁמָיִם וְכָל הָאָרֶץ הַזֹּאת אֲשֶׁר אָמַרְתִּי אֶתֵּן לְזַרְעֲכֶם וְנָחֲלוּ לְעֹלָם:** וְנֶאֱמַר, וַיִּשְׁמַע אֱלֹהִים אֶת נַאֲקָתָם וַיִּזְכֹּר אֱלֹהִים אֶת בְּרִיתוֹ אֶת אַבְרָהָם אֶת יִצְחָק וְאֶת יַעֲקֹב: וְנֶאֱמַר, זְכֹר לַעֲבָדֶיךָ לְאַבְרָהָם לְיִצְחָק וּלְיַעֲקֹב אַל תֵּפֶן אֶל קְשִׁי הָעָם הַזֶּה וְאֶל רִשְׁעוֹ וְאֶל חַטָּאתוֹ: וּבְדִבְרֵי קָדְשְׁךָ נֶאֱמַר, כִּי דֹרֵשׁ דָּמִים אוֹתָם זָכָר לֹא שָׁכַח צַעֲקַת עֲנָוִים: וְנֶאֱמַר, וַיִּזְכֹּר לָהֶם בְּרִיתוֹ וַיִּנָּחֵם כְּרֹב חֲסָדָו:**וְנֶאֱמַר, זְכֹר עֲדָתְךָ קָנִיתָ קֶּדֶם גָּאַלְתָּ שֵׁבֶט נַחֲלָתֶךָ הַר צִיּוֹן זֶה שָׁכַנְתָּ בּוֹ:** וְעַל יְדֵי עֲבָדֶיךָ הַנְּבִיאִים נֶאֱמַר, הָלֹךְ וְקָרָאתָ בְאָזְנֵי יְרוּשָׁלִַם לֵאמֹר, כֹּה אָמַר יְיָ זָכַרְתִּי לָךְ חֶסֶד נְעוּרַיִךְ אַהֲבַת כְּלוּלֹתָיִךְ, לֶכְתֵּךְ אַחֲרַי בַּמִּדְבָּר בְּאֶרֶץ לֹא זְרוּעָה: **וְנֶאֱמַר, וְזָכַרְתִּי אֲנִי אֶת בְּרִיתִי אוֹתָךְ בִּימֵי נְעוּרָיִךְ וַהֲקִמוֹתִי לָךְ בְּרִית עוֹלָם:** וְנֶאֱמַר, הֲבֵן יַקִּיר לִי אֶפְרַיִם אִם יֶלֶד שַׁעֲשֻׁעִים כִּי מִדֵּי דַבְּרִי בּוֹ זָכֹר אֶזְכְּרֶנּוּ עוֹד, עַל כֵּן הָמוּ מֵעַי לוֹ רַחֵם אֲרַחֲמֶנּוּ נְאֻם יְיָ:

יכול להוסיף כאן סליחות כרצונו אֱלֹהֵינוּ וֵאלֹהֵי אֲבוֹתֵינוּ זָכְרֵנוּ בְּזִכְרוֹן טוֹב מִלְּפָנֶיךָ וּפָקְדֵנוּ בִּפְקֻדַּת יְשׁוּעָה וְרַחֲמִים מִשְּׁמֵי שְׁמֵי קֶדֶם וּבַעֲבוּר שִׁמְךָ הַגָּדוֹל יָשׁוּב חֲרוֹן אַפְּךָ מֵעַמְּךָ וּמִנַּחֲלָתְךָ, וְקַיֵּם לָנוּ יְיָ אֱלֹהֵינוּ אֶת הַדָּבָר שֶׁהִבְטַחְתָּנוּ בְּתוֹרָתֶךָ עַל יְדֵי מֹשֶׁה עַבְדֶּךָ, כָּאָמוּר, וְזָכַרְתִּי לָהֶם בְּרִית רִאשֹׁנִים אֲשֶׁר הוֹצֵאתִי אֹתָם מֵאֶרֶץ מִצְרַיִם לְעֵינֵי הַגּוֹיִם לִהְיוֹת לָהֶם לֵאלֹהִים אֲנִי יְיָ:

אֱלֹהֵינוּ וֵאלֹהֵי אֲבוֹתֵינוּ תָּבֹא לְפָנֶיךָ תְּפִלָּתֵנוּ וּשְׁמַע בְּקוֹל צַעֲקָתֵינוּ וּכְשֶׁעָנִיתָ לַאֲבוֹתֵינוּ עַל יַם סוּף עֲנֵנוּ, כָּאָמוּר, **"וַיֹּאמֶר מֹשֶׁה אֶל הָעָם אַל תִּירָאוּ הִתְיַצְּבוּ וּרְאוּ אֶת יְשׁוּעַת יְיָ אֲשֶׁר יַעֲשֶׂה לָכֶם הַיּוֹם כִּי אֲשֶׁר רְאִיתֶם אֶת מִצְרַיִם הַיּוֹם לֹא תֹסִפוּ לִרְאֹתָם עוֹד עַד עוֹלָם: יְיָ יִלָּחֵם לָכֶם וְאַתֶּם תַּחֲרִשׁוּן"[[12]](#footnote-12)**

**מִי שֶׁעָנָה אֶת [[13]](#footnote-13)משֶׁה וַאֲבוֹתֵינוּ עַל יַם סוּף, הוּא יַעֲנֶה אוֹתָנוּ** [וְאֶת כָּל קְהִלּוֹת הַקֹּדֶשׁ וְכָל הַשְּׁרוּיִים בְּצַעַר וּבְצָרָה וְכָל הַשְּׁבוּיִם הוּא יִשְׁלַח מַלְאָכוֹ וְיוֹשִׁיעֵם וְיִפְדֵּם וּמִכָּל צָרוֹתֵיהֶם יַצִּילֵם] **וְיִשְׁמַע בְּקוֹל צַעֲקָתֵנוּ [וְלֹא יִשְׁכָּחֵנוּ] הַיּוֹם הַזֶּה. בָּרוּךְ אַתָּה יְיָ זוֹכֵר הַנִּשְׁכָּחוֹת:**

**הָרִיעוּ בְּנֵי אַהֲרֹן הָרִיעוּ מריעים שברים-תרועה [תקיעה שברים-תרועה]** אֵל הוֹרֵיתָ לָּנוּ לוֹמַר שְׁלֹשׁ עֶשְֹרֵה, זְכָר לָנוּ הַיּוֹם בְּרִית שְׁלשׁ עֶשְֹרֵה, כְּהוֹדַעְתָּ לֶעָנָיו מִקֶּדֶם, כְּמוֹ שֶׁכָּתוּב: וַיֵּרֶד יְיָ בֶּעָנָן וַיִּתְיַצֵּב עִמּוֹ שָׁם, וַיִּקְרָא בְשֵׁם יְיָ: וַיַּעֲבֹר יְיָ עַל פָּנָיו וַיִּקְרָא: **קהל:** יְיָ יְיָ אֵל רַחוּם וְחַנּוּן אֶרֶךְ אַפַּיִם וְרַב חֶסֶד וֶאֱמֶת׃ נֹצֵר חֶסֶד לָאֲלָפִים נֹשֵׂא עָוֹן וָפֶשַׁע וְחַטָּאָה וְנַקֵּה. .... וְסָלַחְתָּ לַעֲוֹנֵנוּ וּלְחַטָּאתֵנוּ וּנְחַלְתָּנוּ׃

הַיּוֹם שְׁעֵה שַׁוְעַת צֹעֲקִים בְּכֹחַ לָאֵל, הַיּוֹם גְּאַל לְעַמְּךָ גּוֹאֵל יִשְׂרָאֵל, הַיּוֹם תְּרַחֵם עַל אֶרֶץ יִשְׂרָאֵל, אִם כְּבָנִים אִם כַּעֲבָדִים, אִם כְּבָנִים רַחֲמֵנוּ כְּרַחֵם אָב עַל בָּנִים, וְאִם כַּעֲבָדִים עֵינֵינוּ לְךָ תְלוּיוֹת עַד שֶׁתְּחָנֵּנוּ וְתוֹצִיא כָאוֹר מִשְׁפָּטֵנוּ, אָיוֹם קָדוֹשׁ:

**עֲנֵנוּ יְיָ קהל: עֲנֵנוּ, עֲנֵנוּ אֱלֹהֵינוּ קהל: עֲנֵנוּ, עֲנֵנוּ אָבִינוּ קהל: עֲנֵנוּ, עֲנֵנוּ עֶזְרַת הַשְּׁבָטִים קהל: עֲנֵנוּ.**

**אַתָּה נִגְלֵיתָ בַּעֲנַן כְּבוֹדֶךָ עַל עַם קָדְשְׁךָ לְדַבֵּר עִמָּם, מִן הַשָּׁמַיִם הִשְׁמַעְתָּם קוֹלֶךָ וְנִגְלֵיתָ עֲלֵיהֶם בְּעַרְפְּלֵי טֹהַר, גַּם כָּל הָעוֹלָם כֻּלּוֹ חָל מִפָּנֶיךָ וּבְרִיּוֹת בְּרֵאשִׁית חָרְדוּ מִמֶּךָּ, בְּהִגָּלוֹתְךָ מַלְכֵּנוּ עַל הַר סִינַי לְלַמֵּד לְעַמְּךָ תּוֹרָה וּמִצְו‍ֹת, וַתַּשְׁמִיעֵם אֶת הוֹד קוֹלֶךָ וְדִבְּרוֹת קָדְשְׁךָ מִלַּהֲבוֹת אֵשׁ, בְּקוֹלוֹת וּבְרָקִים עֲלֵיהֶם נִגְלֵיתָ וּבְקוֹל שׁוֹפָר עֲלֵיהֶם הוֹפָעְתָּ,** **כַּכָּתוּב** בְּתוֹרָתֶךָ, **וַיְהִי בַיּוֹם הַשְּׁלִישִׁי בִּהְיֹת הַבֹּקֶר וַיְהִי קֹלֹת וּבְרָקִים וְעָנָן כָּבֵד עַל הָהָר וְקֹל שֹׁפָר חָזָק מְאֹד וַיֶּחֱרַד כָּל הָעָם אֲשֶׁר בַּמַּחֲנֶה.** וְנֶאֱמַר, וַיְהִי קוֹל הַשֹּׁפָר הוֹלֵךְ וְחָזֵק מְאֹד מֹשֶׁה יְדַבֵּר וְהָאֱלֹהִים יַעֲנֶנּוּ בְקוֹל: וְנֶאֱמַר, וְכָל הָעָם רֹאִים אֶת הַקּוֹלֹת וְאֶת הַלַּפִּידִם וְאֵת קוֹל הַשֹּׁפָר וְאֶת הָהָר עָשֵׁן, וַיַּרְא הָעָם וַיָּנֻעוּ וַיַּעַמְדוּ מֵרָחֹק: **וּבְדִבְרֵי קָדְשְׁךָ נֶאֱמַר, עָלָה אֱלֹהִים בִּתְרוּעָה יְיָ בְּקוֹל שׁוֹפָר:** וְנֶאֱמַר, בַּחֲצֹצְרוֹת וְקוֹל שׁוֹפָר הָרִיעוּ לִפְנֵי הַמֶּלֶךְ יְיָ: וְנֶאֱמַר, הַלְלוּ יָהּ הַלְלוּ אֵל בְּקָדְשׁוֹ הַלְלוּהוּ בִּרְקִיעַ עֻזּוֹ: הַלְלוּהוּ בִגְבוּרֹתָיו הַלְלוּהוּ כְּרֹב גֻּדְלוֹ: הַלְלוּהוּ בְּתֵקַע שׁוֹפָר הַלְלוּהוּ בְּנֵבֶל וְכִנּוֹר: הַלְלוּהוּ בְּתֹף וּמָחוֹל הַלְלוּהוּ בְּמִנִּים וְעוּגָב: הַלְלוּהוּ בְצִלְצְלֵי שָׁמַע הַלְלוּהוּ בְּצִלְצְלֵי תְרוּעָה: כֹּל הַנְּשָׁמָה תְּהַלֵּל יָהּ הַלְלוּ יָהּ: וְנֶאֱמַר, יֶעְתַּר אֶל אֱלוֹהַּ וַיִּרְצֵהוּ וַיַּרְא פָּנָיו בִּתְרוּעָה וַיָּשֶׁב לֶאֱנוֹשׁ צִדְקָתוֹ.וְעַל יְדֵי עֲבָדֶיךָ הַנְּבִיאִים נֶאֱמַר, וְהָיָה בַּיּוֹם הַהוּא יִתָּקַע בְּשׁוֹפָר גָּדוֹל וּבָאוּ הָאֹבְדִים בְּאֶרֶץ אַשּׁוּר וְהַנִּדָּחִים בְּאֶרֶץ מִצְרָיִם וְהִשְׁתַּחֲווּ לַייָ בְּהַר הַקֹּדֶשׁ בִּירוּשָׁלִָם: וְנֶאֱמַר, יְיָ כַּגִּבּוֹר יֵצֵא כְּאִישׁ מִלְחָמוֹת יָעִיר קִנְאָה יָרִיעַ אַף יַצְרִיחַ עַל אֹיְבָיו יִתְגַּבָּר: וְנֶאֱמַר, כָּל יֹשְׁבֵי תֵבֵל וְשֹׁכְנֵי אָרֶץ. כִּנְשֹׂא נֵס הָרִים תִּרְאוּ וְכִתְקֹעַ שׁוֹפָר תִּשְׁמָעוּ: וְנֶאֱמַר, וַייָ עֲלֵיהֶם יֵרָאֶה וְיָצָא כַבָּרָק חִצּוֹ וַאדֹנָי יְיִ בַּשּׁוֹפָר יִתְקָע וְהָלַךְ בְּסַעֲרוֹת תֵּימָן: יְיָ צְבָאוֹת יָגֵן עֲלֵיהֶם: **וְנֶאֱמַר, תִּקְעוּ שׁוֹפָר בְּצִיּוֹן קַדְּשׁוּ צוֹם קִרְאוּ עֲצָרָה: אִסְפוּ עָם קַדְּשׁוּ קָהָל קִבְצוּ זְקֵנִים אִסְפוּ עוֹלָלִים וְיוֹנְקֵי שָׁדָיִם יֵצֵא חָתָן מֵחֶדְרוֹ וְכַלָּה מֵחֻפָּתָהּ: בֵּין הָאוּלָם וְלַמִּזְבֵּחַ יִבְכּוּ הַכֹּהֲנִים מְשָׁרְתֵי יְיָ וְיֹאמְרוּ חוּסָה יְיָ עַל עַמֶּךָ וְאַל תִּתֵּן נַחֲלָתְךָ לְחֶרְפָּה לִמְשָׁל בָּם גּוֹיִם לָמָּה יֹאמְרוּ בָעַמִּים אַיֵּה אֱלֹהֵיהֶם:**

יכול להוסיף כאן סליחות כרצונו **וּזְכֹר לָנוּ יְיָ אֱלֹהֵינוּ זְכוּתוֹ שֶׁל יְהוֹשֻׁעַ עַבְדְּךָ נְבִיאֶךָ וְרַחֵם עָלֵינוּ לְמַעַן שְׁמֶךָ. כַּכָּתוּב, [[14]](#footnote-14)וַיָּרַע הָעָם וַיִּתְקְעוּ בַּשֹּׁפָרוֹת וַיְהִי כִשְׁמֹעַ הָעָם אֶת קוֹל הַשּׁוֹפָר וַיָּרִיעוּ הָעָם תְּרוּעָה גְדוֹלָה וַתִּפֹּל הַחוֹמָה תַּחְתֶּיהָ וַיַּעַל הָעָם הָעִירָה אִישׁ נֶגְדּוֹ וַיִּלְכְּדוּ אֶת הָעִיר:** **וְנֶאֱמַר,** [בִּי אֲדֹנָי מָה אֹמַר אַחֲרֵי אֲשֶׁר הָפַךְ יִשְׂרָאֵל עֹרֶף לִפְנֵי אֹיְבָיו: וְיִשְׁמְעוּ הַכְּנַעֲנִי וְכֹל יֹשְׁבֵי הָאָרֶץ וְנָסַבּוּ עָלֵינוּ וְהִכְרִיתוּ אֶת שְׁמֵנוּ מִן הָאָרֶץ וּמַה תַּעֲשֵׂה לְשִׁמְךָ הַגָּדוֹל:] **וַיֹּאמֶר יְיָ אֶל יְהוֹשֻׁעַ קֻם לָךְ לָמָּה זֶּה אַתָּה נֹפֵל עַל פָּנֶיךָ:** [וְנֶאֱמַר,אָז יְדַבֵּר יְהוֹשֻׁעַ לַייָ בְּיוֹם תֵּת יְיָ אֶת הָאֱמֹרִי לִפְנֵי בְּנֵי יִשְׂרָאֵל וַיֹּאמֶר לְעֵינֵי יִשְׂרָאֵל שֶׁמֶשׁ בְּגִבְעוֹן דּוֹם וְיָרֵחַ בְּעֵמֶק אַיָּלוֹן: וַיִּדֹּם הַשֶּׁמֶשׁ וְיָרֵחַ עָמָד עַד יִקֹּם גּוֹי אֹיְבָיו הֲלֹא הִיא כְתוּבָה עַל סֵפֶר הַיָּשָׁר וַיַּעֲמֹד הַשֶּׁמֶשׁ בַּחֲצִי הַשָּׁמַיִם וְלֹא אָץ לָבוֹא כְּיוֹם תָּמִים: וְלֹא הָיָה כַּיּוֹם הַהוּא לְפָנָיו וְאַחֲרָיו לִשְׁמֹעַ יְיָ בְּקוֹל אִישׁ כִּי יְיָ נִלְחָם לְיִשְׂרָאֵל:] וְנֶאֱמַר, **וְכִי תָבֹאוּ מִלְחָמָה בְּאַרְצְכֶם עַל הַצַּר הַצֹּרֵר אֶתְכֶם וַהֲרֵעֹתֶם בַּחֲצֹצְרֹת וְנִזְכַּרְתֶּם לִפְנֵי יְיָ אֱלֹהֵיכֶם וְנוֹשַׁעְתֶּם מֵאֹיְבֵיכֶם:**

**מִי שֶׁעָנָה אֶת יְהוֹשֻׁעַ בַּגִּלְגָּל, הוּא יַעֲנֶה אוֹתָנוּ** [וְאֶת כָּל קְהִלּוֹת הַקֹּדֶשׁ וְכָל הַשְּׁרוּיִים בְּצַעַר וּבְצָרָה וְכָל הַשְּׁבוּיִם הוּא יִשְׁלַח מַלְאָכוֹ וְיוֹשִׁיעֵם וְיִפְדֵּם וּמִכָּל צָרוֹתֵיהֶם יַצִּילֵם] **וְיִשְׁמַע בְּקוֹל צַעֲקָתֵנוּ [וּתְרוּעוֹתֵינוּ] הַיּוֹם הַזֶּה. בָּרוּךְ אַתָּה יְיָ שׁוֹמֵעַ תְּרוּעָה:**

**תִּקְעוּ הַכֹּהֲנִים תִּקְעוּ תוקעים תקיעה [שברים-תרועה תקיעה]** אֵל הוֹרֵיתָ לָּנוּ לוֹמַר שְׁלֹשׁ עֶשְֹרֵה, זְכָר לָנוּ הַיּוֹם בְּרִית שְׁלשׁ עֶשְֹרֵה, כְּהוֹדַעְתָּ לֶעָנָיו מִקֶּדֶם, כְּמוֹ שֶׁכָּתוּב: וַיֵּרֶד יְיָ בֶּעָנָן וַיִּתְיַצֵּב עִמּוֹ שָׁם, וַיִּקְרָא בְשֵׁם יְיָ: וַיַּעֲבֹר יְיָ עַל פָּנָיו וַיִּקְרָא: **קהל:** יְיָ יְיָ אֵל רַחוּם וְחַנּוּן אֶרֶךְ אַפַּיִם וְרַב חֶסֶד וֶאֱמֶת׃ נֹצֵר חֶסֶד לָאֲלָפִים נֹשֵׂא עָוֹן וָפֶשַׁע וְחַטָּאָה וְנַקֵּה. .... וְסָלַחְתָּ לַעֲוֹנֵנוּ וּלְחַטָּאתֵנוּ וּנְחַלְתָּנוּ׃

הַיּוֹם שְׁעֵה שַׁוְעַת צֹעֲקִים בְּכֹחַ לָאֵל, הַיּוֹם גְּאַל לְעַמְּךָ גּוֹאֵל יִשְׂרָאֵל, הַיּוֹם תְּרַחֵם עַל אֶרֶץ יִשְׂרָאֵל, אִם כְּבָנִים אִם כַּעֲבָדִים, אִם כְּבָנִים רַחֲמֵנוּ כְּרַחֵם אָב עַל בָּנִים, וְאִם כַּעֲבָדִים עֵינֵינוּ לְךָ תְלוּיוֹת עַד שֶׁתְּחָנֵּנוּ וְתוֹצִיא כָאוֹר מִשְׁפָּטֵנוּ, אָיוֹם קָדוֹשׁ:

**עֲנֵנוּ יְיָ קהל: עֲנֵנוּ, עֲנֵנוּ אֱלֹהֵינוּ קהל: עֲנֵנוּ, עֲנֵנוּ אָבִינוּ קהל: עֲנֵנוּ, עֲנֵנוּ הָעוֹנֶה לִיהוֹשֻׁעַ בַּגִּלְגָּל קהל: עֲנֵנוּ.**

[[15]](#footnote-15)רְאֵה בְּצָרוֹתֵינוּ / וְהַצִּילֵנוּ מִשֶּׁקֶר / קָרָאנוּ לְפָנֶיךָ / אָנָּא עֲנֵנוּ. כַּכָּתוּב בְּדִבְרֵי קָדְשֶׁךָ: **שִׁיר הַמַּעֲלוֹת אֶל יְיָ בַּצָּרָתָה לִּי קָרָאתִי וַיַּעֲנֵנִי: יְיָ הַצִּילָה נַפְשִׁי מִשְּׂפַת שֶׁקֶר מִלָּשׁוֹן רְמִיָּה: מַה יִּתֵּן לְךָ וּמַה יֹּסִיף לָךְ לָשׁוֹן רְמִיָּה: חִצֵּי גִבּוֹר שְׁנוּנִים עִם גַּחֲלֵי רְתָמִים: אוֹיָה לִי כִּי גַרְתִּי מֶשֶׁךְ שָׁכַנְתִּי עִם אָהֳלֵי קֵדָר: רַבַּת שָׁכְנָה לָּהּ נַפְשִׁי עִם שׂוֹנֵא שָׁלוֹם: אֲנִי שָׁלוֹם וְכִי אֲדַבֵּר הֵמָּה לַמִּלְחָמָה:** יכול להוסיף כאן סליחות כרצונו

**[[16]](#footnote-16)חָנֵּנוּ יְיָ חָנֵּנוּ, עֲנֵנוּ יְיָ עֲנֵנוּ, עָזְרֵנוּ אֱלֹהֵי יִשְׁעֵנוּ, כִּי עָלֶיךָ נִשְׁעָנּוּ.**

אֵלֶּה בְּ**שָׁ**לִישֵׁמוֹ וְאֵלֶּה בְּפָרָשֵׁימוֹ בַּקְּרָב, וַאֲנַחְנוּ בְשִׁמְךָ יְכֹלֶת לְהִתְעָרַב (ע"פ מלכים ב' יח' כג' ופירושו "להתגאות במלחמה"), **שׁ**וֹכֵן שַׁחַק לְיִשְׁעֵנוּ תִקְרָב. **קהל: חָנֵּנוּ יְיָ חָנֵּנוּ, עֲנֵנוּ יְיָ עֲנֵנוּ, עָזְרֵנוּ אֱלֹהֵי יִשְׁעֵנוּ, כִּי עָלֶיךָ נִשְׁעָנּוּ.**

אֵלֶּה בְּ**לִ**גְיוֹנָם וְאֵלֶּה בִּגְאוֹנָם מִתְפָּאֲרִים, וַאֲנַחְנוּ בְּרַב לְהוֹשִׁיעַ מִתְגַּבְּרִים, **לַ**עְזוֹרלְאֵין כֹּחַ מִכַּבִּירִים. **קהל: חָנֵּנוּ יְיָ חָנֵּנוּ, עֲנֵנוּ יְיָ עֲנֵנוּ, עָזְרֵנוּ אֱלֹהֵי יִשְׁעֵנוּ, כִּי עָלֶיךָ נִשְׁעָנּוּ.**

אֵלֶּה בִּ**מְ**גִינָּתָם וְאֵלֶּה בְּצִינָּתָם מִסְתַּחֲרִים (ע"פ תהילים צא' ד' ופירושו "מתעטפים"), וַאֲנַחְנוּ בַּאֲמִתְּךָ מַחְסֶה תָּרִים, **מֵ**רוּחַ עָרִיצִים הֱיוֹת נִסְתָּרִים. **קהל: חָנֵּנוּ יְיָ חָנֵּנוּ, עֲנֵנוּ יְיָ עֲנֵנוּ, עָזְרֵנוּ אֱלֹהֵי יִשְׁעֵנוּ, כִּי עָלֶיךָ נִשְׁעָנּוּ.**

אֵלֶּה בְּ**הַ**צְהָלָה וְשַׁעַט וְאֵלֶּה בְּצִחְצוּחַ וְמַעַט (ע"פ יחזקאל כא' כ' ופירושו מלשון מעטה - לבוש מלחמה), וַאֲנַחְנוּ בְּאוֹר כַּשַּׂלְמָה עָט, מָרוֹם 'שָׂרָם דִּיכּוּי בָּעָט'. **קהל: חָנֵּנוּ יְיָ חָנֵּנוּ, עֲנֵנוּ יְיָ עֲנֵנוּ, עָזְרֵנוּ אֱלֹהֵי יִשְׁעֵנוּ, כִּי עָלֶיךָ נִשְׁעָנּוּ.**

אֵלֶּה בַּ**הֲ**גָפַת תְּרִיסִים וְאֵלֶּה בְּשִׁפְעַת קַלְגַּסִּים, וַאֲנַחְנוּ בְּמָגֵן חוֹסִים, שׁוֹבֵר מַטֵּה גְּאוֹן גַּסִּים. **קהל: חָנֵּנוּ יְיָ חָנֵּנוּ, עֲנֵנוּ יְיָ עֲנֵנוּ, עָזְרֵנוּ אֱלֹהֵי יִשְׁעֵנוּ, כִּי עָלֶיךָ נִשְׁעָנּוּ.**

אֵלֶּה בְּ**קַ**רְנֵי נְבָחִים וְאֵלֶּה בְּקוֹל צְוָחִים, וַאֲנַחְנוּ בְּקוֹלוֹ כְּמֵי שְׁבָחִים, מְפָרֵק וּמְפוֹצֵץ סַלְעֵי צְחִיחִים. **קהל: חָנֵּנוּ יְיָ חָנֵּנוּ, עֲנֵנוּ יְיָ עֲנֵנוּ, עָזְרֵנוּ אֱלֹהֵי יִשְׁעֵנוּ, כִּי עָלֶיךָ נִשְׁעָנּוּ.**

אֵלֶּה בְּ**טִ**יכּוּס עַרְכָן (בסידור מפקד המלחמה "ערוך מלחמה" יואל ב' ה', "ערוך כאיש למלחמה" ירמיהו ו' כג', שם נ' מב'), וְאֵלֶּה בְּטַכְסִיסֵי צָרְכָן, וַאֲנַחְנוּ בְּאֵין כְּעֶרְכּוֹ אָרְכָן (ה' ארך אפים), מֵקִים מֻרְכָּן לַבָּמוֹת דּוֹרְכָן. **קהל: חָנֵּנוּ יְיָ חָנֵּנוּ, עֲנֵנוּ יְיָ עֲנֵנוּ, עָזְרֵנוּ אֱלֹהֵי יִשְׁעֵנוּ, כִּי עָלֶיךָ נִשְׁעָנּוּ.**

אֵלֶּה בְּ**נִ**צְחָנֵימוֹ וְאֵלֶּה בְּרַצְחָנֵימוֹ הַבְטָחוֹת, וַאֲנַחְנוּ בְּנֵצַח יִשְׂרָאֵל כַּפֵּינוּ שְׁטוּחוֹת, מִלַּעֲרוֹץ וּמִלִּירָא וּמִלֵּרַךְ טוּחוֹת. **קהל: חָנֵּנוּ יְיָ חָנֵּנוּ, עֲנֵנוּ יְיָ עֲנֵנוּ, עָזְרֵנוּ אֱלֹהֵי יִשְׁעֵנוּ, כִּי עָלֶיךָ נִשְׁעָנּוּ.** כַּכָּתוּב אֵלֶּה בָרֶכֶב וְאֵלֶּה בַסּוּסִים וַאֲנַחְנוּ בְּשֵׁם יְיָ אֱלֹהֵינוּ נַזְכִּיר: הֵמָּה כָּרְעוּ וְנָפָלוּ וַאֲנַחְנוּ קַּמְנוּ וַנִּתְעוֹדָד: יְיָ הוֹשִׁיעָה הַמֶּלֶךְ יַעֲנֵנוּ בְיוֹם קָרְאֵנוּ:

[[17]](#footnote-17)וּזְכֹר לָנוּ יְיָ אֱלֹהֵינוּ זְכוּתוֹ שֶׁל שְׁמוּאֵל חוֹזֶךָ וְרַחֵם עָלֵינוּ לְמַעַן שְׁמֶךָ. כַּכָּתוּב, [וַיֹּאמֶר שְׁמוּאֵל קִבְצוּ אֶת כָּל יִשְׂרָאֵל הַמִּצְפָּתָה וְאֶתְפַּלֵּל בַּעַדְכֶם אֶל יְיָ: וַיִקָּבְצוּ הַמִּצְפָּתָה וַיִּשְׁאֲבוּ מַיִם וַיִּשְׁפְּכוּ לִפְנֵי יְיָ וַיָּצוּמוּ בַּיּוֹם הַהוּא וַיֹּאמְרוּ שָׁם חָטָאנוּ לַייָ וַיִּשְׁפֹּט שְׁמוּאֵל אֶת בְּנֵי יִשְׂרָאֵל בַּמִּצְפָּה: וַיִּשְׁמְעוּ פְלִשְׁתִּים כִּי הִתְקַבְּצוּ בְנֵי יִשְׂרָאֵל הַמִּצְפָּתָה וַיַּעֲלוּ סַרְנֵי פְלִשְׁתִּים אֶל יִשְׂרָאֵל וַיִּשְׁמְעוּ בְּנֵי יִשְׂרָאֵל וַיִּרְאוּ מִפְּנֵי פְלִשְׁתִּים:] וַיֹּאמְרוּ בְנֵי יִשְׂרָאֵל אֶל שְׁמוּאֵל אַל תַּחֲרֵשׁ מִמֶּנּוּ מִזְּעֹק אֶל יְיָ אֱלֹהֵינוּ וְיֹשִׁעֵנוּ מִיַּד פְּלִשְׁתִּים: וַיִּקַּח שְׁמוּאֵל טְלֵה חָלָב אֶחָד וַיַּעֲלֵהֻ עוֹלָה כָּלִיל לַייָ וַיִּזְעַק שְׁמוּאֵל אֶל יְיָ בְּעַד יִשְׂרָאֵל וַיַּעֲנֵהוּ יְיָ: [וַיְהִי שְׁמוּאֵל מַעֲלֶה הָעוֹלָה וּפְלִשְׁתִּים נִגְּשׁוּ לַמִּלְחָמָה בְּיִשְׂרָאֵל וַיַּרְעֵם יְיָ בְּקוֹל גָּדוֹל בַּיּוֹם הַהוּא עַל פְּלִשְׁתִּים וַיְהֻמֵּם וַיִּנָּגְפוּ לִפְנֵי יִשְׂרָאֵל:]

**מִי שֶׁעָנָה אֶת שְׁמוּאֵל בַּמִּצְפָּה, הוּא יַעֲנֶה אוֹתָנוּ** [וְאֶת כָּל קְהִלּוֹת הַקֹּדֶשׁ וְכָל הַשְּׁרוּיִים בְּצַעַר וּבְצָרָה וְכָל הַשְּׁבוּיִם הוּא יִשְׁלַח מַלְאָכוֹ וְיוֹשִׁיעֵם וְיִפְדֵּם וּמִכָּל צָרוֹתֵיהֶם יַצִּילֵם] **וְיִשְׁמַע בְּקוֹל צַעֲקָתֵנוּ הַיּוֹם הַזֶּה. בָּרוּךְ אַתָּה יְיָ שׁוֹמֵעַ צְעָקָה:**

**הָרִיעוּ בְּנֵי אַהֲרֹן הָרִיעוּ מריעים שברים-תרועה [תקיעה שברים-תרועה]** אֵל הוֹרֵיתָ לָּנוּ לוֹמַר שְׁלֹשׁ עֶשְֹרֵה, זְכָר לָנוּ הַיּוֹם בְּרִית שְׁלשׁ עֶשְֹרֵה, כְּהוֹדַעְתָּ לֶעָנָיו מִקֶּדֶם, כְּמוֹ שֶׁכָּתוּב: וַיֵּרֶד יְיָ בֶּעָנָן וַיִּתְיַצֵּב עִמּוֹ שָׁם, וַיִּקְרָא בְשֵׁם יְיָ: וַיַּעֲבֹר יְיָ עַל פָּנָיו וַיִּקְרָא: **קהל:** יְיָ יְיָ אֵל רַחוּם וְחַנּוּן אֶרֶךְ אַפַּיִם וְרַב חֶסֶד וֶאֱמֶת׃ נֹצֵר חֶסֶד לָאֲלָפִים נֹשֵׂא עָוֹן וָפֶשַׁע וְחַטָּאָה וְנַקֵּה. .... וְסָלַחְתָּ לַעֲוֹנֵנוּ וּלְחַטָּאתֵנוּ וּנְחַלְתָּנוּ׃

הַיּוֹם שְׁעֵה שַׁוְעַת צֹעֲקִים בְּכֹחַ לָאֵל, הַיּוֹם גְּאַל לְעַמְּךָ גּוֹאֵל יִשְׂרָאֵל, הַיּוֹם תְּרַחֵם עַל אֶרֶץ יִשְׂרָאֵל, אִם כְּבָנִים אִם כַּעֲבָדִים, אִם כְּבָנִים רַחֲמֵנוּ כְּרַחֵם אָב עַל בָּנִים, וְאִם כַּעֲבָדִים עֵינֵינוּ לְךָ תְלוּיוֹת עַד שֶׁתְּחָנֵּנוּ וְתוֹצִיא כָאוֹר מִשְׁפָּטֵנוּ, אָיוֹם קָדוֹשׁ:

**עֲנֵנוּ יְיָ קהל: עֲנֵנוּ, עֲנֵנוּ אֱלֹהֵינוּ קהל: עֲנֵנוּ, עֲנֵנוּ אָבִינוּ קהל: עֲנֵנוּ, עֲנֵנוּ הָעוֹנֶה לִשְׁמוּאֵל בַּמִּצְפָּה קהל: עֲנֵנוּ.**

שׁוֹמֵעַ תְּפִלָּה עֲנֵנוּ בְּמִדַּת הָרַחֲמִים וְתִשְׁמְרֵנוּ מִכָּל אוֹיְבֵינוּ. **כַּכָּתוּב, שִׁיר לַמַּעֲלוֹת אֶשָּׂא עֵינַי אֶל הֶהָרִים מֵאַיִן יָבֹא עֶזְרִי: עֶזְרִי מֵעִם יְיָ עֹשֵׂה שָׁמַיִם וָאָרֶץ: אַל יִתֵּן לַמּוֹט רַגְלֶךָ אַל יָנוּם שֹׁמְרֶךָ: הִנֵּה לֹא יָנוּם וְלֹא יִישָׁן שׁוֹמֵר יִשְׂרָאֵל: יְיָ שֹׁמְרֶךָ יְיָ צִלְּךָ עַל יַד יְמִינֶךָ: יוֹמָם הַשֶּׁמֶשׁ לֹא יַכֶּכָּה וְיָרֵחַ בַּלָּיְלָה: יְיָ יִשְׁמָרְךָ מִכָּל רָע יִשְׁמֹר אֶת נַפְשֶׁךָ: יְיָ יִשְׁמָר צֵאתְךָ וּבוֹאֶךָ מֵעַתָּה וְעַד עוֹלָם:**

יכול להוסיף כאן סליחות כרצונו **וּזְכֹר לָנוּ יְיָ אֱלֹהֵינוּ זְכוּתוֹ שֶׁל אֵלִיָּהוּ הַנָּבִיא וְרַחֵם עָלֵינוּ לְמַעַן שְׁמֶךָ.** כָּאָמוּר, וַיְהִי בַּעֲלוֹת הַמִּנְחָה וַיִּגַּשׁ אֵלִיָּהוּ הַנָּבִיא וַיֹּאמַר יְיָ אֱלֹהֵי אַבְרָהָם יִצְחָק וְיִשְׂרָאֵל הַיּוֹם יִוָּדַע כִּי אַתָּה אֱלֹהִים בְּיִשְׂרָאֵל וַאֲנִי עַבְדֶּךָ וּבִדְבָרְךָ עָשִׂיתִי אֵת כָּל הַדְּבָרִים הָאֵלֶּה: עֲנֵנִי יְיָ עֲנֵנִי וְיֵדְעוּ הָעָם הַזֶּה כִּי אַתָּה יְיָ הָאֱלֹהִים וְאַתָּה הֲסִבֹּתָ אֶת לִבָּם אֲחֹרַנִּית: וַתִּפֹּל אֵשׁ יְיָ וַתֹּאכַל אֶת הָעֹלָה וְאֶת הָעֵצִים וְאֶת הָאֲבָנִים וְאֶת הֶעָפָר וְאֶת הַמַּיִם אֲשֶׁר בַּתְּעָלָה לִחֵכָה: וַיַּרְא כָּל הָעָם וַיִּפְּלוּ עַל פְּנֵיהֶם וַיֹּאמְרוּ יְיָ הוּא הָאֱלֹהִים יְיָ הוּא הָאֱלֹהִים:

**מִי שֶׁעָנָה אֶת אֵלִיָּהוּ בְּהַר הַכַּרְמֶל, הוּא יַעֲנֶה אוֹתָנוּ** [וְאֶת כָּל קְהִלּוֹת הַקֹּדֶשׁ וְכָל הַשְּׁרוּיִים בְּצַעַר וּבְצָרָה וְכָל הַשְּׁבוּיִם הוּא יִשְׁלַח מַלְאָכוֹ וְיוֹשִׁיעֵם וְיִפְדֵּם וּמִכָּל צָרוֹתֵיהֶם יַצִּילֵם] **וְיִשְׁמַע בְּקוֹל צַעֲקָתֵנוּ [וּתְפִלָּתֵנוּ] הַיּוֹם הַזֶּה. בָּרוּךְ אַתָּה יְיָ שׁוֹמֵעַ תְּפִלָּה:**

**תִּקְעוּ הַכֹּהֲנִים תִּקְעוּ תוקעים תקיעה [שברים-תרועה תקיעה]** אֵל הוֹרֵיתָ לָּנוּ לוֹמַר שְׁלֹשׁ עֶשְֹרֵה, זְכָר לָנוּ הַיּוֹם בְּרִית שְׁלשׁ עֶשְֹרֵה, כְּהוֹדַעְתָּ לֶעָנָיו מִקֶּדֶם, כְּמוֹ שֶׁכָּתוּב: וַיֵּרֶד יְיָ בֶּעָנָן וַיִּתְיַצֵּב עִמּוֹ שָׁם, וַיִּקְרָא בְשֵׁם יְיָ: וַיַּעֲבֹר יְיָ עַל פָּנָיו וַיִּקְרָא: יְיָ יְיָ אֵל רַחוּם וְחַנּוּן אֶרֶךְ אַפַּיִם וְרַב חֶסֶד וֶאֱמֶת׃ נֹצֵר חֶסֶד לָאֲלָפִים נֹשֵׂא עָוֹן וָפֶשַׁע וְחַטָּאָה וְנַקֵּה. .... וְסָלַחְתָּ לַעֲוֹנֵנוּ וּלְחַטָּאתֵנוּ וּנְחַלְתָּנוּ׃

הַיּוֹם שְׁעֵה שַׁוְעַת צֹעֲקִים בְּכֹחַ לָאֵל, הַיּוֹם גְּאַל לְעַמְּךָ גּוֹאֵל יִשְׂרָאֵל, הַיּוֹם תְּרַחֵם עַל אֶרֶץ יִשְׂרָאֵל, אִם כְּבָנִים אִם כַּעֲבָדִים, אִם כְּבָנִים רַחֲמֵנוּ כְּרַחֵם אָב עַל בָּנִים, וְאִם כַּעֲבָדִים עֵינֵינוּ לְךָ תְלוּיוֹת עַד שֶׁתְּחָנֵּנוּ וְתוֹצִיא כָאוֹר מִשְׁפָּטֵנוּ, אָיוֹם קָדוֹשׁ:

**עֲנֵנוּ יְיָ קהל: עֲנֵנוּ, עֲנֵנוּ אֱלֹהֵינוּ קהל: עֲנֵנוּ, עֲנֵנוּ אָבִינוּ קהל: עֲנֵנוּ, עֲנֵנוּ אֱלֹהֵי אֵלִיָּהוּ קהל: עֲנֵנוּ.**

[[18]](#footnote-18)עֲנֵנוּ יְיָ עֲנֵנוּ, בְּיוֹם צוֹם תַּעֲנִיתֵנוּ, כִּי בְצָרָה גְדוֹלָה אֲנָחְנוּ, אַל תֵּפֶן אֶל רִשְׁעֵנוּ, וְאַל תַּסְתֵּר פָּנֶיךָ מִמֶּנּוּ, וְאַל תִּתְעַלַּם מִתְּחִנָּתֵנוּ, הֱיֵה נָא קָרוֹב לְשַׁוְעָתֵנוּ, יְהִי נָא חַסְדְּךָ לְנַחֲמֵנוּ, טֶרֶם נִקְרָא אֵלֶיךָ עֲנֵנוּ. כַּדָּבָר שֶׁנֶּאֱמַר: וְהָיָה טֶרֶם יִקְרָאוּ וַאֲנִי אֶעֱנֶה עוֹד הֵם מְדַבְּרִים וַאֲנִי אֶשְׁמָע. וְנֶאֱמַר, **שִׁיר הַמַּעֲלוֹת מִמַּעֲמַקִּים קְרָאתִיךָ יְיָ: אֲדֹנָי שִׁמְעָה בְקוֹלִי תִּהְיֶינָה אָזְנֶיךָ קַשֻּׁבוֹת לְקוֹל תַּחֲנוּנָי: אִם עֲוֹנוֹת תִּשְׁמָר יָהּ אֲדֹנָי מִי יַעֲמֹד: כִּי עִמְּךָ הַסְּלִיחָה לְמַעַן תִּוָּרֵא: קִוִּיתִי יְיָ קִוְּתָה נַפְשִׁי וְלִדְבָרוֹ הוֹחָלְתִּי: נַפְשִׁי לַאדֹנָי מִשֹּׁמְרִים לַבֹּקֶר שֹׁמְרִים לַבֹּקֶר: יַחֵל יִשְׂרָאֵל אֶל יְיָ כִּי עִם יְיָ הַחֶסֶד וְהַרְבֵּה עִמּוֹ פְדוּת: וְהוּא יִפְדֶּה אֶת יִשְׂרָאֵל מִכֹּל עֲוֹנֹתָיו:**

יכול להוסיף כאן סליחות כרצונו **[[19]](#footnote-19)קָ**רָאתִי מִצָּרָה לִי / הַהֵיטֵב חָרָה לִי / **רְ**אֵה יְיָ כִּי צַר לִי / הִנֵּה לְשָׁלוֹם מַר לִי / **שַׁ**דַּי אַתָּה תּוֹמִיךְ גּוֹרָלִי / **תּ**וֹמֵךְ חֲמָתְךָ וְהָפֵר לִי / לְמַעַן שִׁמְךָ צוּרִי וְגוֹאֲלִי / עֲנֵה בְּעֵת צָרָה פִּלּוּלִי וּמִלּוּלִי. כַּכָּתוּב, יִהְיוּ לְרָצוֹן אִמְרֵי פִי וְהֶגְיוֹן לִבִּי לְפָנֶיךָ יְיָ צוּרִי וְגֹאֲלִי: וְנֶאֱמַר, וַיֹּאמֶר קָרָאתִי מִצָּרָה לִי אֶל יְיָ וַיַּעֲנֵנִי מִבֶּטֶן שְׁאוֹל שִׁוַּעְתִּי שָׁמַעְתָּ קוֹלִי: וְנֶאֱמַר, בַּצַּר לִי אֶקְרָא יְיָ וְאֶל אֱלֹהַי אֶקְרָא וַיִּשְׁמַע מֵהֵיכָלוֹ קוֹלִי וְשַׁוְעָתִי בְּאָזְנָיו:

**וּזְכֹר לָנוּ יְיָ אֱלֹהֵינוּ זְכוּתוֹ שֶׁל יוֹנָה עַבְדְּךָ נְבִיאֶךָ וְרַחֵם עָלֵינוּ לְמַעַן שְׁמֶךָ. כִּי אַתָּה יְיָ הָעוֹנֶה בְּעֵת צָרָה, פּוֹדֶה וּמַצִּיל בְּכָל עֵת צָרָה וְצוּקָה:**

**מִי שֶׁעָנָה אֶת יוֹנָה מִמְּעֵי הַדָּגָה, הוּא יַעֲנֶה אוֹתָנוּ** [וְאֶת כָּל קְהִלּוֹת הַקֹּדֶשׁ וְכָל הַשְּׁרוּיִים בְּצַעַר וּבְצָרָה וְכָל הַשְּׁבוּיִם הוּא יִשְׁלַח מַלְאָכוֹ וְיוֹשִׁיעֵם וְיִפְדֵּם וּמִכָּל צָרוֹתֵיהֶם יַצִּילֵם] **וְיִשְׁמַע בְּקוֹל צַעֲקָתֵנוּ [וְיַעֲנֵנוּ בְּעֵת צָרוֹתֵינוּ] הַיּוֹם הַזֶּה. בָּרוּךְ אַתָּה יְיָ הָעוֹנֶה בְּעֵת צָרָה:**

**הָרִיעוּ בְּנֵי אַהֲרֹן הָרִיעוּ מריעים שברים-תרועה [תקיעה שברים-תרועה]** אֵל הוֹרֵיתָ לָּנוּ לוֹמַר שְׁלֹשׁ עֶשְֹרֵה, זְכָר לָנוּ הַיּוֹם בְּרִית שְׁלשׁ עֶשְֹרֵה, כְּהוֹדַעְתָּ לֶעָנָיו מִקֶּדֶם, כְּמוֹ שֶׁכָּתוּב: וַיֵּרֶד יְיָ בֶּעָנָן וַיִּתְיַצֵּב עִמּוֹ שָׁם, וַיִּקְרָא בְשֵׁם יְיָ: וַיַּעֲבֹר יְיָ עַל פָּנָיו וַיִּקְרָא: **קהל:** יְיָ יְיָ אֵל רַחוּם וְחַנּוּן אֶרֶךְ אַפַּיִם וְרַב חֶסֶד וֶאֱמֶת׃ נֹצֵר חֶסֶד לָאֲלָפִים נֹשֵׂא עָוֹן וָפֶשַׁע וְחַטָּאָה וְנַקֵּה. .... וְסָלַחְתָּ לַעֲוֹנֵנוּ וּלְחַטָּאתֵנוּ וּנְחַלְתָּנוּ׃

הַיּוֹם שְׁעֵה שַׁוְעַת צֹעֲקִים בְּכֹחַ לָאֵל, הַיּוֹם גְּאַל לְעַמְּךָ גּוֹאֵל יִשְׂרָאֵל, הַיּוֹם תְּרַחֵם עַל אֶרֶץ יִשְׂרָאֵל, אִם כְּבָנִים אִם כַּעֲבָדִים, אִם כְּבָנִים רַחֲמֵנוּ כְּרַחֵם אָב עַל בָּנִים, וְאִם כַּעֲבָדִים עֵינֵינוּ לְךָ תְלוּיוֹת עַד שֶׁתְּחָנֵּנוּ וְתוֹצִיא כָאוֹר מִשְׁפָּטֵנוּ, אָיוֹם קָדוֹשׁ:

**עֲנֵנוּ יְיָ קהל: עֲנֵנוּ, עֲנֵנוּ אֱלֹהֵינוּ קהל: עֲנֵנוּ, עֲנֵנוּ אָבִינוּ קהל: עֲנֵנוּ, עֲנֵנוּ הָעוֹנֶה לְיוֹנָה מִמְּעֵי הַדָּגָה קהל: עֲנֵנוּ.**

תְּפִלַּת עָנִי / וּשְׁפִיכַת שִׂיחַ / בְּיוֹם נִקְרָא / עֲנֵה שַׁוְעָתֵנוּ. כַּכָּתוּב בְּדִבְרֵי קָדְשֶׁךָ: **תְּפִלָּה לְעָנִי כִי יַעֲטֹף וְלִפְנֵי יְיָ יִשְׁפֹּךְ שִׂיחוֹ: יְיָ שִׁמְעָה תְפִלָּתִי וְשַׁוְעָתִי אֵלֶיךָ תָבוֹא: אַל תַּסְתֵּר פָּנֶיךָ מִמֶּנִּי בְּיוֹם צַר לִי הַטֵּה אֵלַי אָזְנֶךָ בְּיוֹם אֶקְרָא מַהֵר עֲנֵנִי: כִּי כָלוּ בְעָשָׁן יָמָי וְעַצְמוֹתַי כְּמוֹקֵד נִחָרוּ: הוּכָּה כָעֵשֶׂב וַיִּבַשׁ לִבִּי כִּי שָׁכַחְתִּי מֵאֲכֹל לַחְמִי: מִקּוֹל אַנְחָתִי דָּבְקָה עַצְמִי לִבְשָׂרִי: דָּמִיתִי לִקְאַת מִדְבָּר הָיִיתִי כְּכוֹס חֳרָבוֹת: שָׁקַדְתִּי וָאֶהְיֶה כְּצִפּוֹר בּוֹדֵד עַל גָּג: כָּל הַיּוֹם חֵרְפוּנִי אוֹיְבָי מְהוֹלָלַי בִּי נִשְׁבָּעוּ: כִּי אֵפֶר כַּלֶּחֶם אָכָלְתִּי וְשִׁקֻּוַי בִּבְכִי מָסָכְתִּי: מִפְּנֵי זַעַמְךָ וְקִצְפֶּךָ כִּי נְשָׂאתַנִי וַתַּשְׁלִיכֵנִי: יָמַי כְּצֵל נָטוּי וַאֲנִי כָּעֵשֶׂב אִיבָשׁ: וְאַתָּה יְיָ לְעוֹלָם תֵּשֵׁב וְזִכְרְךָ לְדֹר וָדֹר: אַתָּה תָקוּם תְּרַחֵם צִיּוֹן כִּי עֵת לְחֶנְנָהּ כִּי בָא מוֹעֵד: כִּי רָצוּ עֲבָדֶיךָ אֶת אֲבָנֶיהָ וְאֶת עֲפָרָהּ יְחֹנֵנוּ: וְיִירְאוּ גוֹיִם אֶת שֵׁם יְיָ וְכָל מַלְכֵי הָאָרֶץ אֶת כְּבוֹדֶךָ: כִּי בָנָה יְיָ צִיּוֹן נִרְאָה בִּכְבוֹדוֹ: פָּנָה אֶל תְּפִלַּת הָעַרְעָר וְלֹא בָזָה אֶת תְּפִלָּתָם: תִּכָּתֶב זֹאת לְדוֹר אַחֲרוֹן וְעַם נִבְרָא יְהַלֶּל יָהּ: כִּי הִשְׁקִיף מִמְּרוֹם קָדְשׁוֹ יְיָ מִשָּׁמַיִם אֶל אֶרֶץ הִבִּיט: לִשְׁמֹעַ אֶנְקַת אָסִיר לְפַתֵּחַ בְּנֵי תְמוּתָה: לְסַפֵּר בְּצִיּוֹן שֵׁם יְיָ וּתְהִלָּתוֹ בִּירוּשָׁלִָם: בְּהִקָּבֵץ עַמִּים יַחְדָּו וּמַמְלָכוֹת לַעֲבֹד אֶת יְיָ: עִנָּה בַדֶּרֶךְ כֹּחִי קִצַּר יָמָי: אֹמַר אֵלִי אַל תַּעֲלֵנִי בַּחֲצִי יָמָי בְּדוֹר דּוֹרִים שְׁנוֹתֶיךָ: לְפָנִים הָאָרֶץ יָסַדְתָּ וּמַעֲשֵׂה יָדֶיךָ שָׁמָיִם: הֵמָּה יֹאבֵדוּ וְאַתָּה תַעֲמֹד וְכֻלָּם כַּבֶּגֶד יִבְלוּ כַּלְּבוּשׁ תַּחֲלִיפֵם וְיַחֲלֹפוּ: וְאַתָּה הוּא וּשְׁנוֹתֶיךָ לֹא יִתָּמּוּ: בְּנֵי עֲבָדֶיךָ יִשְׁכּוֹנוּ וְזַרְעָם לְפָנֶיךָ יִכּוֹן:** יכול להוסיף כאן סליחות כרצונו

**[[20]](#footnote-20)** וידוי לתפילת נעילה **והיחיד אומרו אחר תפילתו** (כמבואר בטור סי' תקעט) **אֱלֹהֵינוּ וֵאלֹהֵי אֲבוֹתֵינוּ, (אָנָּא) תָּבוֹא לְפָנֶיךָ תְּפִלָּתֵנוּ, וְאַל תִּתְעַלַּם מִתְּחִנָּתֵנוּ, שֶׁאֵין אֲנַחְנוּ עַזֵּי פָנִים וּקְשֵׁי עֹרֶף לוֹמַר לְפָנֶיךָ יְיָ אֱלֹהֵינוּ וֵאלֹהֵי אֲבוֹתֵינוּ צַדִּיקִים אֲנַחְנוּ וְלֹא חָטָאנוּ, אֲבָל אֲנַחְנוּ וַאֲבוֹתֵינוּ חָטָאנוּ: אָשַׁמְנוּ, בָּגַדְנוּ, גָּזַלְנוּ. דִּבַּרְנוּ [דֹּפִי], הֶעֱוִינוּ, וְהִרְשַׁעְנוּ. זַדְנוּ, חָמַסְנוּ, טָפַלְנוּ [שֶׁקֶר]. יָעַצְנוּ [רָע], כִּזַּבְנוּ, לַצְנוּ. מָרַדְנוּ, נִאַצְנוּ, סָרַרְנוּ. עָוִינוּ, פָּשַׁעְנוּ, צָרַרְנוּ. קִשִּׁינוּ [עֹרֶף], רָשַׁעְנוּ, שִׁחַתְנוּ. תִּעַבְנוּ, תָּעִינוּ, תִּעְתָּעְנוּ. סַרְנוּ מִמִּצְוֹתֶיךָ וּמִמִּשְׁפָּטֶיךָ הַטּוֹבִים וְלֹא שָׁוָה לָנוּ. וְאַתָּה צַדִּיק עַל כָּל הַבָּא עָלֵינוּ כִּי אֱמֶת עָשִׂיתָ וַאֲנַחְנוּ הִרְשָׁעְנוּ.**

מַה נֹּאמַר לְפָנֶיךָ יוֹשֵׁב מָרוֹם, וּמַה נְּסַפֵּר לְפָנֶיךָ שׁוֹכֵן שְׁחָקִים, הֲלֹא כָּל הַנִּסְתָּרוֹת וְהַנִּגְלוֹת אַתָּה יוֹדֵעַ:

אַתָּה נוֹתֵן יָד לַפּוֹשְׁעִים, וִימִינְךָ פְשׁוּטָה לְקַבֵּל שָׁבִים, וַתְּלַמְּדֵנוּ יְיָ אֱלֹהֵינוּ לְהִתְוַדּוֹת לְפָנֶיךָ עַל כָּל עֲוֹנוֹתֵינוּ, לְמַעַן נֶחְדַּל מֵעשֶׁק יָדֵינוּ, וּתְקַבְּלֵנוּ בִּתְשׁוּבָה שְׁלֵמָה לְפָנֶיךָ כְּאִשִּׁים וּכְנִיחוֹחִים, לְמַעַן דְּבָרֶיךָ אֲשֶׁר אָמַרְתָּ, אֵין קֵץ לְאִשֵּׁי חוֹבוֹתֵינוּ וְאֵין מִסְפָּר לְנִיחוֹחֵי אַשְׁמָתֵנוּ, וְאַתָּה יוֹדֵעַ שֶׁאַחֲרִיתֵנוּ רִמָּה וְתוֹלֵעָה לְפִיכָךְ הִרְבֵּיתָ סְלִיחָתֵנוּ, מָה אָנוּ מֶה חַיֵּינוּ מֶה חַסְדֵּנוּ מַה צִּדְקֵנוּ מַה כֹּחֵנוּ מַה גְּבוּרָתֵנוּ, מַה נֹּאמַר לְפָנֶיךָ יְיָ אֱלֹהֵינוּ וֵאלֹהֵי אֲבוֹתֵינוּ הֲלֹא כָל הַגִּבּוֹרִים כְּאַיִן לְפָנֶיךָ וְאַנְשֵׁי הַשֵּׁם כְּלֹא הָיוּ וַחֲכָמִים כִּבְלִי מַדָּע וּנְבוֹנִים כִּבְלִי הַשְׂכֵּל כִּי רֹב מַעֲשֵׂיהֶם תֹּהוּ וִימֵי חַיֵּיהֶם הֶבֶל לְפָנֶיךָ, וּמוֹתַר הָאָדָם מִן הַבְּהֵמָה אָיִן כִּי הַכֹּל הָבֶל:

אַתָּה הִבְדַּלְתָּ אֱנוֹשׁ מֵרֹאשׁ וַתַּכִּירֵהוּ לַעֲמֹד לְפָנֶיךָ, כִּי מִי יֹאמַר לְךָ מַה תִּפְעָל, וְאִם יִצְדַּק מַה יִּתֶּן לָךְ. וְאַתָּה בְּרַחֲמֶיךָ הָרַבִּים רַחֵם עָלֵינוּ כִּי לֹא תַחְפּוֹץ בְּהַשְׁחָתַת עוֹלָם, שֶׁנֶאֱמַר "דִּרְשׁוּ יְיָ בְּהִמָּצְאוֹ קְרָאֻהוּ בִּהְיוֹתוֹ קָרוֹב: יַעֲזוֹב רָשָׁע דַרְכּוֹ וְאִישׁ אָוֶן מַחְשְׁבוֹתָיו וְיָשֹׁב אֶל יְיָ וִירַחֲמֵהוּ וְאֶל אֱלֹהֵינוּ כִּי יַרְבֶּה לִסְלוֹחַ". וְאַתָּה אֱלוֹהַּ סְלִיחוֹת חַנּוּן וְרַחוּם אֶרֶךְ אַפַּיִם וְרַב חֶסֶד וּמַרְבֶּה לְהֵיטִיב, וְרוֹצֶה אַתָּה בִּתְשׁוּבַת רְשָׁעִים וְאֵין אַתָּה חָפֵץ בְּמִיתָתָם, שֶׁנֶאֱמַר "אֱמֹר אֲלֵיהֶם חַי אָנִי נְאֻם אֲדֹנָי אֱלֹהִים אִם אֶחְפֹּץ בְּמוֹת הָרָשָׁע כִּי אִם בְּשׁוּב רָשָׁע מִדַּרְכּוֹ וְחָיָה שׁוּבוּ שׁוּבוּ מִדַּרְכֵיכֶם הָרָעִים וְלָמָּה תָמוּתוּ בֵּית יִשְֹרָאֵל:" וְנֶאֱמַר, "הֶחָפֹץ אֶחְפֹּץ מוֹת רָשָׁע נְאֻם אֲדֹנָי אֱלֹהִים הֲלֹוא בְּשׁוּבוֹ מִדְּרָכָיו וְחָיָה:" וְנֶאֱמַר, "כִּי לֹא אֶחְפֹּץ בְּמוֹת הַמֵּת נְאֻם אֲדֹנָי אֱלֹהִים וְהָשִׁיבוּ וִחְיוּ:" [וְנֶאֱמַר, שׁוּבָה יִשְׂרָאֵל עַד יְיָ אֱלֹהֶיךָ כִּי כָשַׁלְתָּ בַּעֲוֹנֶךָ: קְחוּ עִמָּכֶם דְּבָרִים וְשׁוּבוּ אֶל יְיָ אִמְרוּ אֵלָיו כָּל תִּשָּׂא עָוֹן וְקַח טוֹב וּנְשַׁלְּמָה פָרִים שְׂפָתֵינוּ: אַשּׁוּר לֹא יוֹשִׁיעֵנוּ עַל סוּס לֹא נִרְכָּב וְלֹא נֹאמַר עוֹד אֱלֹהֵינוּ לְמַעֲשֵׂה יָדֵינוּ אֲשֶׁר בְּךָ יְרֻחַם יָתוֹם:] כִּי אַתָּה סוֹלְחָן לְיִשְׂרָאֵל וּמוֹחְלָן לְשִׁבְטֵי יְשֻׁרוּן בְּכָל דּוֹר וָדוֹר וּמִבַּלְעָדֶיךָ אֵין לָנוּ מֶלֶךְ מוֹחֵל וְסוֹלֵחַ. **עד כאן הוידוי ליחיד**

וּזְכֹר לָנוּ יְיָ אֱלֹהֵינוּ זְכוּתוֹ שֶׁל דָּוִד מְשִׁיחֶךָ וּשְׁלֹמֹה בְנוֹ וְרַחֵם עָלֵינוּ וְעַל אַרְצְךָ לְמַעַן שְׁמֶךָ. כָּאָמוּר, [[21]](#footnote-21)וַיִּבֶן שָׁם דָּוִד מִזְבֵּחַ לַייָ וַיַּעַל עֹלוֹת וּשְׁלָמִים וַיֵּעָתֵר יְיָ לָאָרֶץ וַתֵּעָצַר הַמַּגֵּפָה מֵעַל יִשְׂרָאֵל: וְנֶאֱמַר, [[22]](#footnote-22)בְּהִנָּגֵף עַמְּךָ יִשְׂרָאֵל לִפְנֵי אוֹיֵב אֲשֶׁר יֶחֶטְאוּ לָךְ וְשָׁבוּ אֵלֶיךָ וְהוֹדוּ אֶת שְׁמֶךָ וְהִתְפַּלְלוּ וְהִתְחַנְּנוּ אֵלֶיךָ בַּבַּיִת הַזֶּה: וְאַתָּה תִּשְׁמַע הַשָּׁמַיִם וְסָלַחְתָּ לְחַטַּאת עַמְּךָ יִשְׂרָאֵל וַהֲשֵׁבֹתָם אֶל הָאֲדָמָה אֲשֶׁר נָתַתָּ לַאֲבוֹתָם: וְנֶאֱמַר, וַיֵּרָא יְיָ אֶל שְׁלֹמֹה בַּלָּיְלָה וַיֹּאמֶר לוֹ שָׁמַעְתִּי אֶת תְּפִלָּתֶךָ וּבָחַרְתִּי בַּמָּקוֹם הַזֶּה לִי לְבֵית זָבַח: הֵן אֶעֱצֹר הַשָּׁמַיִם וְלֹא יִהְיֶה מָטָר וְהֵן אֲצַוֶּה עַל חָגָב לֶאֱכוֹל הָאָרֶץ וְאִם אֲשַׁלַּח דֶּבֶר בְּעַמִּי: וְיִכָּנְעוּ עַמִּי אֲשֶׁר נִקְרָא שְׁמִי עֲלֵיהֶם וְיִתְפַּלְלוּ וִיבַקְשׁוּ פָנַי וְיָשֻׁבוּ מִדַּרְכֵיהֶם הָרָעִים וַאֲנִי אֶשְׁמַע מִן הַשָּׁמַיִם וְאֶסְלַח לְחַטָּאתָם וְאֶרְפָּא אֶת אַרְצָם:

**מִי שֶׁעָנָה אֶת דָּוִד וְאֶת שְׁלֹמֹה בְנוֹ בִּירוּשָׁלַיִם, הוּא יַעֲנֶה אוֹתָנוּ** [וְאֶת כָּל קְהִלּוֹת הַקֹּדֶשׁ וְכָל הַשְּׁרוּיִים בְּצַעַר וּבְצָרָה וְכָל הַשְּׁבוּיִם הוּא יִשְׁלַח מַלְאָכוֹ וְיוֹשִׁיעֵם וְיִפְדֵּם וּמִכָּל צָרוֹתֵיהֶם יַצִּילֵם] **וְיִשְׁמַע בְּקוֹל צַעֲקָתֵנוּ [לְרַחֵם עָלֵינוּ כְּרֹב רַחֲמָיו] הַיּוֹם הַזֶּה. בָּרוּךְ אַתָּה יְיָ, הַמְרַחֵם עַל הָאָרֶץ:**

**תִּקְעוּ הַכֹּהֲנִים תִּקְעוּ תוקעים תקיעה [שברים-תרועה תקיעה]** אֵל הוֹרֵיתָ לָּנוּ לוֹמַר שְׁלֹשׁ עֶשְֹרֵה, זְכָר לָנוּ הַיּוֹם בְּרִית שְׁלשׁ עֶשְֹרֵה, כְּהוֹדַעְתָּ לֶעָנָיו מִקֶּדֶם, כְּמוֹ שֶׁכָּתוּב: וַיֵּרֶד יְיָ בֶּעָנָן וַיִּתְיַצֵּב עִמּוֹ שָׁם, וַיִּקְרָא בְשֵׁם יְיָ: וַיַּעֲבֹר יְיָ עַל פָּנָיו וַיִּקְרָא: **קהל:** יְיָ יְיָ אֵל רַחוּם וְחַנּוּן אֶרֶךְ אַפַּיִם וְרַב חֶסֶד וֶאֱמֶת׃ נֹצֵר חֶסֶד לָאֲלָפִים נֹשֵׂא עָוֹן וָפֶשַׁע וְחַטָּאָה וְנַקֵּה. .... וְסָלַחְתָּ לַעֲוֹנֵנוּ וּלְחַטָּאתֵנוּ וּנְחַלְתָּנוּ׃

הַיּוֹם שְׁעֵה שַׁוְעַת צֹעֲקִים בְּכֹחַ לָאֵל, הַיּוֹם גְּאַל לְעַמְּךָ גּוֹאֵל יִשְׂרָאֵל, הַיּוֹם תְּרַחֵם עַל אֶרֶץ יִשְׂרָאֵל, אִם כְּבָנִים אִם כַּעֲבָדִים, אִם כְּבָנִים רַחֲמֵנוּ כְּרַחֵם אָב עַל בָּנִים, וְאִם כַּעֲבָדִים עֵינֵינוּ לְךָ תְלוּיוֹת עַד שֶׁתְּחָנֵּנוּ וְתוֹצִיא כָאוֹר מִשְׁפָּטֵנוּ, אָיוֹם קָדוֹשׁ:

**עֲנֵנוּ יְיָ קהל: עֲנֵנוּ, עֲנֵנוּ אֱלֹהֵינוּ קהל: עֲנֵנוּ, עֲנֵנוּ אָבִינוּ קהל: עֲנֵנוּ, עֲנֵנוּ הָעוֹנֶה לְדָוִד וּשְׁלֹמֹה בְנוֹ בִּירוּשָׁלַיִם קהל: עֲנֵנוּ.**

רפאינו וכו'

בסוף התפילה נופלים על פניהם בתחינה

1. **סליחה** חתום [רבי] אליה חזק

אֱלֹהֵינוּ וֵאלֹהֵי אֲבוֹתֵינוּ: **אַ**ל דֳּמִי לָךְ רַב וְגוֹאֵל, יַעֲקֹב בַּמֵּצַר וְעֵת צָרָה לְיִשְׂרָאֵל, בִּרְבוֹת עִתִּים פֶּלֶא עֲשׂוֹת הוֹאֵל, אַל תֶּחֱרַשׁ וְאַל תִּשְׁקֹט אֵל.

**לֵ**ב עֲבָדֶיךָ עֲזָבָם וְחִיל הֶחֱזִיקָם, חִנָּם לֻקְּחוּ וְאוֹיֵב בְּאֶפֶס עֲשָׁקָם, קַנֵּא קִנְאָתָם וּנְקוֹם נָקָם, וְהָשֵׁב לִשְׁכֵנֵינוּ שִׁבְעָתַיִם אֶל חֵיקָם.

**יָ**מִין וּשְׂמֹאל צָפִיתִי וְאֵין מַכִּיר, צוֹרֵר מְאַבֵּד וּמִתְגַּבֵּר עַמְּךָ לְהַעֲכִיר, חֶרְפָּתָם נֶצַח תָּמִיד לְהַזְכִּיר, חַרְבְּךָ רַוֵּה וְחִצֶּיךָ מִדָּמָם תַּשְׁכִּיר.

**הַ**עֶבֶד יִשְׂרָאֵל אִם יוֹרֵשׁ אֵין לוֹ, לָבַז הָיָה וְשׁוֹדְדִים בָּאוּ לוֹ, לְתֹהוּ וְהֶבֶל כִּלָּה כֹחוֹ וְחֵילוֹ, נִרְדָּף יָגַע וְלֹא הוּנַח לוֹ.

**חֵ**לְכָה יַעֲזוֹב עָלֶיךָ עוֹז מִתְאַזֵּר, תְּהוֹם רַבָּה מַדְרִיךְ וְלַיָּם גּוֹזֵר, לָכֵן שָׁב אֵלֶיךָ וְעָדֶיךָ חוֹזֵר, כִּי יָתוֹם אַתָּה הָיִיתָ עוֹזֵר.

**זְ**רוֹעָם שָׂמוּ בָשָׂר הִרְבּוּ כָבוֹד, וּבוֹטְחֶיךָ חַי וְקַיָּם נִתְּנוּ לְמַאֲבוֹד, וּבְכָל זֹאת חֲטָבוּךָ וְהֶאֱמִירוּךָ לִלְבּוֹד, יְיָ צְבָאוֹת הוּא מֶלֶךְ הַכָּבוֹד.

**ק**וּמָה עֶזְרָתָה לְגוֹי לָקַחְתָּ בְּמַסּוֹת, זָרוּי וְנָפוּץ וְנָס בְּצִלְּךָ לַחֲסוֹת, נִדָּח הַסְתֵּר נוֹדֵד חוֹפֵף לְכַסּוֹת, קוּם כִּי עָלֶיךָ הַדָּבָר לַעֲשׂוֹת.

1. **סליחה** ע"פ א' ב' ובסוף הבתים פסוקים מתהילים ג'

אֱלֹהֵינוּ וֵאלֹהֵי אֲבוֹתֵינוּ: **אֲ**נִי קְרָאתִיךָ כִּי תַעֲנֵנִי אֵל וְהֵעָתֵר אֵלַי, **בִּ**קְרֹב עָלַי מְרֵעִים לִפְרֹשׂ רֶשֶׁת לְמַעְגָּלַי, **גּ**וֹל אֵלֶיךָ דָּרַשְׁתִּי אָנָּא רְאֵה עָנְיִי וַעֲמָלַי, יְיָ מָה רַבּוּ צָרָי רַבִּים קָמִים עָלָי.

**דִּ**בְרֵי מִרְמוֹת וְהַוּוֹת יַחֲשֹׁבוּן טוֹפְלֵי שֶׁקֶר וְעַוְלָה, **הֶ**גְיוֹן לִבָּם וְכָל מַחְשְׁבוֹתָם עָלַי יוֹמָם וָלַיְלָה, **וַ**יַּדְרְכוּ אֶת לְשׁוֹנָם קַשְׁתָּם בְּלִי רַחֲמִים וְחֶמְלָה, רַבִּים אֹמְרִים לְנַפְשִׁי אֵין יְשׁוּעָתָה לּוֹ בֵאלֹהִים סֶלָה.

**זֵ**דִים אַכְזָרִים נוֹסְדוּ יַחַד עָלַי מִיִּרְאָתְךָ לְהַכְחִישִׁי, **חֹ**קְקֵי אָוֶן וְעָמָל חוֹקְקִים חוֹרְשִׁים תָּמִיד לְהַעֲנִישִׁי, **טָ**מְנוּ לִי שַׁחַת רִשְׁתָּם לִהְיוֹת מוֹקֵשׁ לְנַפְשִׁי, וְאַתָּה יְיָ מָגֵן בַּעֲדִי כְּבוֹדִי וּמֵרִים רֹאשִׁי.

**יָ**דוֹעַ יָדַעְתָּ בְּצָרוֹת נַפְשִׁי כִּי יָדִי אָזְלָה, **כָּ**לוּ בְיָגוֹן חַיַּי וּשְׁנוֹתַי בַּאֲנָחָה וְנַפְשִׁי נִבְהֲלָה, **לְ**ךָ אָמַר לִבִּי אֶת פָּנֶיךָ אֲבַקְשָׁה וַאֲיַחֲלָה, קוֹלִי אֶל יְיָ אֶקְרָא וַיַּעֲנֵנִי מֵהַר קָדְשׁוֹ סֶלָה.

**מִ**פְלָט לִי הָחִישָׁה כִּי אַתָּה סִתְרִי וּמָגִנִּי, **נ**וֹרָאוֹת בְּצֶדֶק תַּעֲנֵנִי אֵין בִּלְתְּךָ לְהוֹשִׁיעֵנִי, **סַ**לְעִי וּמְצֻדָתִי מֵאָז תָּמַכְתָּ בִּי לְפָנֶיךָ לְהַצִּיבֵנִי, אֲנִי שָׁכַבְתִּי וָאִישָׁנָה הֱקִיצוֹתִי כִּי יְיָ יִסְמְכֵנִי.

**עַ**ל מִי אָנוּסָה לְעֶזְרָה בְּיוֹם צִירִי וְחֵילַי, **פָּ**נִיתִי יָמִין וְאֵין מַכִּיר וּשְׂמֹאל וְאֵין בְּחוֹמְלַי, **צָ**פִיתִי שׁוּב עָדֶיךָ לָשֵׂאת בְּשֵׁם קָדְשְׁךָ דְּגָלַי, לֹא אִירָא מֵרִבְבוֹת עָם אֲשֶׁר סָבִיב שָׁתוּ עָלָי.

**קָ**צַפְתָּ מְעַט בַּעֲוֹנִי וְאִם בְּשֶׁצֶף קֶצֶף הֶעֱבַרְתָּ, **רֹ**דְפַי עָזְרוּ לְרָעָה כִּי מְאֹד יְמִינָם הֶאֱדַרְתָּ, **שׁ**וּבָה אֵלַי בְּרַחֲמִים וּשְׁבֹר זְרוֹעַ רָשָׁע הִגְבַּרְתָּ, קוּמָה יְיָ הוֹשִׁיעֵנִי אֱלֹהַי כִּי הִכִּיתָ אֶת כָּל אֹיְבַי לֶחִי שִׁנֵּי רְשָׁעִים שִׁבַּרְתָּ.

**תֹּ**ם וָיֹשֶׁר יִצְּרוּנִי כִּי קִוִּיתִיךָ נוֹרָא עֲלִילָה, בְּשֵׁם קָדְשְׁךָ חָסִיתִי נוֹרָא וְנַעֲלָה, מָרוֹם הָעִירָה נוֹרְאוֹתֶיךָ כִּי לְךָ מִשְׁפַּט הַגְּאֻלָּה, לַייָ הַיְשׁוּעָה עַל עַמְּךָ בִרְכָתֶךָ סֶּלָה.

1. **סליחה עתיקה** ע"פ א' ב'

אֱלֹהֵינוּ וֵאלֹהֵי אֲבוֹתֵינוּ: **אַ**נְשֵׁי אֱמוּנָה אָבָדוּ, **בָּ**אִים בְּכֹחַ מַעֲשֵֹיהֶם, **גִּ**בּוֹרִים לַעֲמֹד בַּפֶּרֶץ, **דּ**וֹחִים אֶת הַגְּזֵרוֹת, **הָ**יוּ לָנוּ לְחוֹמָה, **וּ**לְמַחְסֶה בְּיוֹם זַעַם, **ז**וֹעֲכִים אַף בְּלַחֲשָׁם, **חֵ**מָה עָצְרוּ בְּשַׁוְּעָם, **טֶ**רֶם קְרָאוּךָ עֲנִיתָם, **י**וֹדְעִים לַעֲתֹר וּלְרַצּוֹת, **כְּ**אָב רִחַמְתָּ לְמַעֲנָם, **לֹ**א הֱשִׁיבוֹתָ פְּנֵיהֶם רֵיקָם, **מֵ**רֹב עֲוֹנֵינוּ אֲבַדְנוּם, **נֶ**אֶסְפוּ מֶנּוּ בַּחֲטָאֵינוּ, **סָ**עוּ הֵמָּה לִמְנוּחוֹת, **עָ**זְבוּ אוֹתָנוּ לַאֲנָחוֹת, **פַּ**סּוּ גֹּדְרֵי גָדֵר, **צֻ**מְּתוּ מְשִׁיבֵי חֵמָה, **קָ**מִים בַּפֶּרֶץ אַיִן, **רְ**אוּיִים לְרַצּוֹתְךָ אָפֵסוּ, **שׁ**וֹטַטְנוּ בְּאַרְבַּע פִּנּוֹת, **תְּ**רוּפָה לֹא מָצָאנוּ, שַׁבְנוּ אֵלֶיךָ בְּבֹשֶׁת פָּנֵינוּ, לְשַׁחֶרְךָ אֵל בְּעֵת צָרוֹתֵינוּ.

1. **סליחה** ע"פ תשר"ק ובסוף חתום 'מאיר חזק'

אֱלֹהֵינוּ וֵאלֹהֵי אֲבוֹתֵינוּ: **תַּ**עֲנִית צִבּוּר קָבְעוּ תְּבוֹעַ צְרָכִים, **שׁ**וּב עָדֶיךָ חַפֵּשֹ וְלַחֲקוֹר דְּרָכִים, **רַ**ךְ לִרְצוֹת בִּשְׁלֹשׁ עֶשְֹרֵה עֲרָכִים, **קָ**שֶׁה לִכְעוֹס תֵּת לְאַפַּיִם אֲרָכִים.

**צְ**דָדֶיךָ מְקֻשָּׁטִים עֶדְיָם בְּלִי תַפְשִׁיט, **פְּ**אֵר הָרַחֲמִים וְהַסְּלִיחוֹת הוֹד תַּכְשִׁיט, **עֵ**רֶךְ שַׁוְעָתֵנוּ לְךָ לְבַד נוֹשִׁיט, **סֵ**דֶר חַיִּים וּפַרְנָסָה לִיצוּרִים תּוֹשִׁיט.

**נִ**סְתְּמָה הַכִּירָה וְנִתְרוֹקַן טֹהַר הַשֻּׁלְחָן, **מֵ**זִין וּמֵזִיחַ סֻתַּר מֵעֲבֹדַת פָּלְחָן, **לִ**שְׁפִיכַת הַנֶּפֶשׁ חֲשׁוֹב כְּבַשִּׁית זָלְחָן, **כִּ**מְעַטֵּר וּמַשְֹבִּיעַ גּוֹאֵל וְרוֹפֵא וְסָלְחָן.

**יֵ**אוֹת לְךָ יַעַן מִמָּנָתְךָ נִשְׁנֶסֶת, **ט**וֹב רוּחֲךָ הֱיוֹת נִזּוֹנֶת וּמִתְפַּרְנֶסֶת, **חֵ**לֶף שׁוֹאֶלֶת קוֹבֶלֶת וּמִתְנוֹסֶסֶת, **זֵ**כֶר דַּאֲגוֹתֶיהָ לְפָנֶיךָ מְשִֹיחָה וּמַכְנֶסֶת.

**וְ**אֵלֶיךָ הִיא נְשֹוּיָה וּבְךָ חָסָיָה, **הַ**וּוֹתֶיהָ הַעֲבֵר מִי כָמוֹךָ חֲסִין יָהּ, **דֶּ**רֶךְ אֻמָּנוּתְךָ בְּחַלֶּקְךָ לְלִגְיוֹנְךָ אַפְסַנְיָא, **גְּ**מוֹל חֶסֶד לַעֲלוּבָה הַלֵּזוּ אַכְסַנְיָא.

**בְּ**קִיאִים וּמְיֻשָּׁבִים לְרַצּוֹתְךָ בִּדְבָרִים עֲרֵבִים, **אָ**פְסוּ פַסּוּ בְּכֹחָם קַטֵּגוֹר מְעַרְבְּבִים, **מְאַ**הֲבֵי לַאֲבִיהֶם שֶׁבַּשָּׁמַיִם זְרִיזִים וּמְעֻרְבָּבִים, **יְרֵ**אָיו נִדְבָּרִים דָתוֹ שְׁחָרִים וַעֲרָבִים.

הִקְדַּשְׁנוּ צוֹם עוֹלְלִים וְזִקְנֵי אֲסֻפּוֹת, יִשַּׁרְנוּ רִנָּה וּתְפִלָּה וְשָׁקַדְנוּ סִפּוֹת. **חֲ**שֹוֹךְ לְמַטָּה מֵעָוֹן וּשְׁלוֹמֵנוּ תִשְׁפֹּת, **זְק**וֹף דַּל מֵעָפָר וְאֶבְיוֹן מֵאַשְׁפּוֹת.

בְּתוֹר הַמַּעֲלָה וּבְמִדּוֹת הֲגוּנוֹת תְּרוּמוֹת, עֲרֻבָּתֵנוּ שִֹים לְטוֹב יוֹשֵׁב מְרוֹמוֹת, וּבְמִקְוֵה טֹהַר תָּדִיחַ קַלּוֹת וְרָמוֹת, מְצוֹא תְפִלָּתֵנוּ חֶסֶד לְאַדֶּרְךָ רוֹמֵמוֹת.

1. ע"פ א"ב

אֱלֹהֵינוּ וֵאלֹהֵי אֲבוֹתֵינוּ: **א**וֹרְךָ תַּזְרִיחַ לַחֲשֵׁכָה, **בְּ**רַחֲמִים גְּדוֹלִים תָּשׁוּב אֵלֶיהָ, **גַּ**לֵּה לָהּ יוֹם נָקָם בְּלֵב, **דְּ**בָרְךָ תִשְׁלַח וְתִרְפָּאֵנוּ, **הָ**אֵר פָּנֶיךָ אֵלֵינוּ, **וְ**אַל תִּשְׁכָּחֵנוּ לָנֶצַח, **זְ**כוּת הַרְרֵי קֶדֶם זְכֹר, **חַ**טֹּאת נְעוּרִים אַל תִּזְכֹּר, **טֻ**מְאָה מֵעָלֵינוּ תָּסִיר, **יְ**דִידוּת נַפְשְׁךָ אַל תִּשְׁכַּח, **כְּ**לוּלוֹת אַהֲבָתֵנוּ תִּזְכֹּר, **לֶ**כְתֵּנוּ אַחֲרֶיךָ בַּמִּדְבָּר, **מָ**שְׁכֵנוּ וְנָרוּץ אַחֲרֶיךָ, **נְ**חֵנוּ וַהֲבִיאֵנוּ אֶל חֲדָרֶיךָ, **סְ**עָדֵנוּ וְסָמְכֵנוּ וְנִחְיֶה, **עֵ**ת כִּי תַשְׁמִיעֵנוּ קוֹלֶךָ, **פְּ**צֵנוּ מִשְּׁאוֹן גַּלִּים, **צ**וּלָה תַחֲרִיב בְּאַפֶּךָ, **ק**וּמָה בַחֲרוֹנְךָ עַל גֵּאִים, **ר**וּמָה עֻזֶּךָ וְרוֹמֵם שְׁפָלִים, **שְׁ**בֹר זְרוֹעַ רֶשַׁע, **תִּ**מְלֹךְ לְבַדְּךָ בְּקוֹרְאֵי שְׁמֶךָ, תּוֹדִיעַ לְעֵין כָּל אֻמִּים, כִּי אֵין אֱלוֹהַּ מִבַּלְעָדֶיךָ, כִּי תְבִיאֵנוּ לְהַר קָדְשֶׁךָ וּתְשַֹמְּחֵנוּ בְּבֵית מִקְדָּשֶׁךָ.

**\* \* \* \* \***

**להארות והערות 0527630503 או** [**eliya208@gmail.com**](mailto:eliya208@gmail.com)

1. בחיבור התשובה למאירי ובספר האשכול הביא מתשובות הגאונים סדר של קריאות לעצירת גשמים ז' קריאות בתורה וז' הפטרות עיי"ש, ובטור כתב לעצירת גשמים שמפטיר על דברי הבצרות, ונראה בדבריו (סי' תקעה) שבכל צרה מפטיר מעניין הצרה וכ"כ הבית יוסף שם, וממילא נראה מכל הדברים שקורין בעניין הצרה, ולכן סודר כאן הפטרה מעניין התשובה והבטחון והתקוה בה' לבדו בנצחון ישראל על האומות ובסופו הזכרת יג' מדות שבסוף מיכה, ובעניין קריאת התורה המנהג לקרוא 'ויחל' ובתוספות (מגילה לא:) כתבו שנהגו כך ע"פ מסכת סופרים אף שהוא דלא כהמשנה, ושם (במ"ס) מבואר שבז' אחרונות קורין ברכות וקללות ולכאורה ה"ה בכל תענית שזועקין וכמו כד' ברכות ואינו מוכרח, וברמב"ם (פי"ג מתפילה הי"ח) כתב ברור לקרוא ברכות וקללות, ומהסדר הנ"ל נראה שלא הקפידו על הקריאה בכל עת ושינו אפילו בכל ז' תעניות ולכן אינו מוכרח שצריך לשנות המנהג, וע"ע בבית יוסף סי תקעט בעניין סדרי הקריאה, ובמבוא למהרי"ל בסדר הקריאות שם תיקן לקרוא בשחרית ברכות וקללות ולהפטיר ויעמוד שלמה ובמנחה לקרוא ויחל ולהפטיר דרשו [וביום ב' סידר לקרוא בשחרית פרשת השבוע כשיטתו בכל תענית של צרה שחל ביום ב' והפטרה לקרוא שובה, עיי' טור ושו"ע סי' תקסו], ובמאירי (תענית טז:) כתב שקורין ויחל אפי' שמעיקר הדין יש לקרוא ברכות וקללות, ויותר נראה שמעיקר הדין אפשר לקרוא ויחל אבל מתקנת הגאונים נראה שלא הקפידו בזה כ"כ. [↑](#footnote-ref-1)
2. נוסח הפתיחה הוא כדברי הטור וסדר הפסוקים כמבואר במאירי ובריטב"א שמאריך בפסוקים בעניין גאולה והעקידה ונמצא בכ"י עתיק פיוט לתפילת עצירת גשמים ומשם נלקח סדר הפסוקים ונוסף פסוקים בעניין הצרה, והמשך הברכה ועניין העקידה מבואר בכל מסדרי ברכה זו וכן בתיקון המהרי"ל לתעניות ובאשכול סידר נוסח פיוט לעקידה שעובר מעניין העקידה לגאולה ובזה נסתיים נוסח הברכה, ובכל סדרי הקדמונים יש את נוסח הסיום כמו בר"ה וכמבואר בטור וברמב"ן ואז אומר 'מי שענה'. [↑](#footnote-ref-2)
3. בהר הבית בכל ברכה מסיים "בָּרוּךְ יְיָ אֱלֹהֵי יִשְׂרָאֵל מִן הָעוֹלָם וְעַד הָעוֹלָם" ואחר החתימה ועניית **בשכמל"ו** מכריז תקעו/הריעו ואז אומר 'מי שענה' בלא חתימה ותוקעין ומריעין. [↑](#footnote-ref-3)
4. הנוסח 'אותנו' כך הוא בתשובות הגאונים וברי"ף ובמאירי ועוד ראשונים, ויש בתשובות הגאונים (תשובת ר' נטרונאי שבהגדש"פ בסידור רע"ג) שמשנים מנוסח המשנה שלא להוציא עצמו מן הכלל כמבואר בדברי שמואל בבלי ברכות מט: ובירוש' ברכות פרק ז'), ובאבודרהם כתב שאין לחוש לזה להוציא עצמו מן הכלל בדרך תחנונים עיי"ש. [↑](#footnote-ref-4)
5. תוספת זו במחזור רומא וכן בתיקון הגאונים שבאשכול הביא שמוסיף בקשות מעניין הצרה ובפסקי ריא"ז סידר לכל ברכה תוספת כדי שתפילת 'מי שענה' תהא מעין חתימה בתוך 'מי שענה'. [↑](#footnote-ref-5)
6. נוסח ההכרזה כמבואר בתלמוד שמכריז כסדר הזה לכהנים**,** וי"ג בשניהם בני אהרן אבל ברוב כה"י והדפוסים מחלק בין התקיעה שמכריז הכהנים להרעה שמכריז בני אהרן ויל"ע הטעם, ומבואר בראשונים שבכל ברכה תוקעין ומריעין ותוקעין או להיפך מריעין ותוקעין ומריעין אבל ברמב"ן הביא לכל ברכה אחד מהם ובקובץ שיטות קמאי הביא כן מתלמיד הרמב"ן בשם רב האי גאון שבמקדש היה כסדר שלמעלה ובגבולין רק אחד מהם בכל פעם וכ"ה בסידור ספרד (רפ"ד) אבל שאר ראשונים נקטו שתוקע על כל ברכה, והראב"ד בהשגות חילק שבמקדש היה רק אחד מהם ובגבולין היה כסדר שלמעלה. [↑](#footnote-ref-6)
7. כ"ה בטור ובאבודרהם שאומר 'ויעבור' וסודר כנוסח הגאונים שמקדים לפני 'ויעבור' מ'אל הורית לנו'' ואחריו פיוט 'היום וכו' אם כבנים עיי"ש הפיוט לתענית גשמים, **ובתיקון הגאונים מבואר שעל כל ברכה נופלים על פניהם בתחינות, ואולי טעמם ע"פ המשנה בסוף תמיד שעל כל תקיעה השתחויה, ובירוש' (שביעית א' ה', ע"ז ד' א') נראה שיש סדר השתחוייה של תענית אבל אין ראיה אם הוא תוך התפילה או לאחריה, ובבבלי מגילה (כב.) נראה שנפילת אפיים היתה אחר קריאת התורה ואולי מיירי בתפילת המנחה שהקריאה לפני זה (וכמבואר בסוף מגילה ל: שתחילה קורין בתורה ואח"כ מתחננים), והיום נהוג נפילת אפיים אחרי התפילה מיד, ומ"מ נראה שהשתחויה של תענית היא מעיקר סדר היום, ואפילו בר"ח שחל בתענית אמרו שנופלים על פניהם (תענית ב יד) והובא בבית יוסף (סי' תקעט) עיי"ש.** [↑](#footnote-ref-7)
8. בטור הביא סדר אמירת 'היום' לתענית גשמים ובדברי תלמיד הרמב"ן יש את הסדר לשאר צרות וזה ע"פ הנוסח שם לשאר צרות ושורה שלישית זה עניין הצרה שבארץ ישראל. [↑](#footnote-ref-8)
9. בגמ' תענית יד. מבואר שמתריעין ב'עננו' והמשמעות שם שזה מקביל לתקיעות וממילא אומרו על כל ברכה, ובסדר שבמאירי מבאר שאומרו בתוך הברכה ובתיקון הגאונים שבאשכול הוא לאחר הברכה, ובתשובת הגאונים (עמנואל אופק סי' סט) מדבר שם שמחליפין ש"צ בין הברכות עיי"ש, ובר"ן (על הרי"ף ר"ה ו.) ובעוד ראשונים יש משמעות שאמירת עננו שבתענית היא לאחר התפילה. [↑](#footnote-ref-9)
10. פתיחת הברכה כסדר ר"ה ומדלג מה שאינו קשור לר"ה וסדר הדילוג בכל מקום סדרו שונה ולמעלה הוא ע"פ הטור וסדר הפסוקים הוא לפי עניין התענית ששונה מעניין ר"ה וגם סיום הברכה ע"פ תיקון הגאונים שברמב"ן ובטור. [↑](#footnote-ref-10)
11. ברמב"ן והטור חסר קטע זה ובריטב"א ובנימוקי יוסף כתבוהו וכן במחזור רומא נמצא. [↑](#footnote-ref-11)
12. בתיקון הגאונים נוסף: וַיֹּאמֶר יְיָ אֶל מֹשֶׁה מַה תִּצְעַק אֵלָי דַּבֵּר אֶל בְּנֵי יִשְׂרָאֵל וְיִסָּעוּ: וְאַתָּה הָרֵם אֶת מַטְּךָ וּנְטֵה אֶת יָדְךָ עַל הַיָּם וּבְקָעֵהוּ וְיָבֹאוּ בְנֵי יִשְׂרָאֵל בְּתוֹךְ הַיָּם בַּיַּבָּשָׁה: וַאֲנִי הִנְנִי מְחַזֵּק אֶת לֵב מִצְרַיִם וְיָבֹאוּ אַחֲרֵיהֶם וְאִכָּבְדָה בְּפַרְעֹה וּבְכָל חֵילוֹ בְּרִכְבּוֹ וּבְפָרָשָׁיו: וְיָדְעוּ מִצְרַיִם כִּי אֲנִי יְיָ בְּהִכָּבְדִי בְּפַרְעֹה בְּרִכְבּוֹ וּבְפָרָשָׁיו: וַיִּסַּע מַלְאַךְ הָאֱלֹהִים הַהֹלֵךְ לִפְנֵי מַחֲנֵה יִשְׂרָאֵל וַיֵּלֶךְ מֵאַחֲרֵיהֶם וַיִּסַּע עַמּוּד הֶעָנָן מִפְּנֵיהֶם וַיַּעֲמֹד מֵאַחֲרֵיהֶם: וַיָּבֹא בֵּין מַחֲנֵה מִצְרַיִם וּבֵין מַחֲנֵה יִשְׂרָאֵל וַיְהִי הֶעָנָן וְהַחֹשֶׁךְ וַיָּאֶר אֶת הַלָּיְלָה וְלֹא קָרַב זֶה אֶל זֶה כָּל הַלָּיְלָה: וַיֵּט מֹשֶׁה אֶת יָדוֹ עַל הַיָּם וַיּוֹלֶךְ יְיָ אֶת הַיָּם בְּרוּחַ קָדִים עַזָּה כָּל הַלַּיְלָה וַיָּשֶׂם אֶת הַיָּם לֶחָרָבָה וַיִּבָּקְעוּ הַמָּיִם: וַיָּבֹאוּ בְנֵי יִשְׂרָאֵל בְּתוֹךְ הַיָּם בַּיַּבָּשָׁה וְהַמַּיִם לָהֶם חוֹמָה מִימִינָם וּמִשְּׂמֹאלָם: וַיִּרְדְּפוּ מִצְרַיִם וַיָּבֹאוּ אַחֲרֵיהֶם כֹּל סוּס פַּרְעֹה רִכְבּוֹ וּפָרָשָׁיו אֶל תּוֹךְ הַיָּם: וַיְהִי בְּאַשְׁמֹרֶת הַבֹּקֶר וַיַּשְׁקֵף יְיָ אֶל מַחֲנֵה מִצְרַיִם בְּעַמּוּד אֵשׁ וְעָנָן וַיָּהָם אֵת מַחֲנֵה מִצְרָיִם: וַיָּסַר אֵת אֹפַן מַרְכְּבֹתָיו וַיְנַהֲגֵהוּ בִּכְבֵדֻת וַיֹּאמֶר מִצְרַיִם אָנוּסָה מִפְּנֵי יִשְׂרָאֵל כִּי יְיָ נִלְחָם לָהֶם בְּמִצְרָיִם: וַיֹּאמֶר יְיָ אֶל מֹשֶׁה נְטֵה אֶת יָדְךָ עַל הַיָּם וְיָשֻׁבוּ הַמַּיִם עַל מִצְרַיִם עַל רִכְבּוֹ וְעַל פָּרָשָׁיו: וַיֵּט מֹשֶׁה אֶת יָדוֹ עַל הַיָּם וַיָּשָׁב הַיָּם לִפְנוֹת בֹּקֶר לְאֵיתָנוֹ וּמִצְרַיִם נָסִים לִקְרָאתוֹ וַיְנַעֵר יְיָ אֶת מִצְרַיִם בְּתוֹךְ הַיָּם: וַיָּשֻׁבוּ הַמַּיִם וַיְכַסּוּ אֶת הָרֶכֶב וְאֶת הַפָּרָשִׁים לְכֹל חֵיל פַּרְעֹה הַבָּאִים אַחֲרֵיהֶם בַּיָּם לֹא נִשְׁאַר בָּהֶם עַד אֶחָד: וּבְנֵי יִשְׂרָאֵל הָלְכוּ בַיַּבָּשָׁה בְּתוֹךְ הַיָּם וְהַמַּיִם לָהֶם חֹמָה מִימִינָם וּמִשְּׂמֹאלָם: וַיּוֹשַׁע יְיָ בַּיּוֹם הַהוּא אֶת יִשְׂרָאֵל מִיַּד מִצְרָיִם וַיַּרְא יִשְׂרָאֵל אֶת מִצְרַיִם מֵת עַל שְׂפַת הַיָּם: וַיַּרְא יִשְׂרָאֵל אֶת הַיָּד הַגְּדֹלָה אֲשֶׁר עָשָׂה יְיָ בְּמִצְרַיִם וַיִּירְאוּ הָעָם אֶת יְיָ וַיַּאֲמִינוּ בַּייָ וּבְמֹשֶׁה עַבְדּוֹ: [↑](#footnote-ref-12)
13. במשנה לא גרס 'משה' אבל בתיקון הגאונים גרסוהו וכ"ה בראשונים שסדרו סדר זה. [↑](#footnote-ref-13)
14. בתיקון הגאונים נוסף: וַיְהִי בִּהְיוֹת יְהוֹשֻׁעַ בִּירִיחוֹ וַיִּשָּׂא עֵינָיו וַיַּרְא וְהִנֵּה אִישׁ עֹמֵד לְנֶגְדּוֹ וְחַרְבּוֹ שְׁלוּפָה בְּיָדוֹ וַיֵּלֶךְ יְהוֹשֻׁעַ אֵלָיו וַיֹּאמֶר לוֹ הֲלָנוּ אַתָּה אִם לְצָרֵינוּ: וַיֹּאמֶר לֹא כִּי אֲנִי שַׂר צְבָא יְיָ עַתָּה בָאתִי וַיִּפֹּל יְהוֹשֻׁעַ אֶל פָּנָיו אַרְצָה וַיִּשְׁתָּחוּ וַיֹּאמֶר לוֹ מָה אֲדֹנִי מְדַבֵּר אֶל עַבְדּוֹ: וַיֹּאמֶר שַׂר צְבָא יְיָ אֶל יְהוֹשֻׁעַ שַׁל נַעַלְךָ מֵעַל רַגְלֶךָ כִּי הַמָּקוֹם אֲשֶׁר אַתָּה עֹמֵד עָלָיו קֹדֶשׁ הוּא וַיַּעַשׂ יְהוֹשֻׁעַ כֵּן: וִירִיחוֹ סֹגֶרֶת וּמְסֻגֶּרֶת מִפְּנֵי בְּנֵי יִשְׂרָאֵל אֵין יוֹצֵא וְאֵין בָּא: וַיֹּאמֶר יְיָ אֶל יְהוֹשֻׁעַ רְאֵה נָתַתִּי בְיָדְךָ אֶת יְרִיחוֹ וְאֶת מַלְכָּהּ גִּבּוֹרֵי הֶחָיִל: וְסַבֹּתֶם אֶת הָעִיר כֹּל אַנְשֵׁי הַמִּלְחָמָה הַקֵּיף אֶת הָעִיר פַּעַם אֶחָת כֹּה תַעֲשֶׂה שֵׁשֶׁת יָמִים: וְשִׁבְעָה כֹהֲנִים יִשְׂאוּ שִׁבְעָה שׁוֹפְרוֹת הַיּוֹבְלִים לִפְנֵי הָאָרוֹן וּבַיּוֹם הַשְּׁבִיעִי תָּסֹבּוּ אֶת הָעִיר שֶׁבַע פְּעָמִים וְהַכֹּהֲנִים יִתְקְעוּ בַּשּׁוֹפָרוֹת: וְהָיָה בִּמְשֹׁךְ בְּקֶרֶן הַיּוֹבֵל כְּשָׁמְעֲכֶם אֶת קוֹל הַשּׁוֹפָר יָרִיעוּ כָל הָעָם תְּרוּעָה גְדוֹלָה וְנָפְלָה חוֹמַת הָעִיר תַּחְתֶּיהָ וְעָלוּ הָעָם אִישׁ נֶגְדּוֹ: [↑](#footnote-ref-14)
15. תחילת הברכה הוא תיקון להתחלה לברכה וכמבואר במאירי שלא יתחיל מיד בפסוקים אלא יאמר לו הקדמה [↑](#footnote-ref-15)
16. פיוט לעת מלחמה מרבי שלמה הבבלי ותיקנוהו לאמרו בסליחות בעת צרת מלחמה [↑](#footnote-ref-16)
17. הרחבה זו היא מהטור והקדמונים והפסוקים כמבואר בתיקון הגאונים [↑](#footnote-ref-17)
18. תוספת זו נחלקו הראשונים במקומה וסודר כאן ע"פ הריטב"א שסדרו לברכת העונה בעת צרה וכ"ה במחזור רומא בתוך ברכה זו. [↑](#footnote-ref-18)
19. פיוט זה הוא הרחבה לברכת העונה בעת צרה נמצא בכה"י אחר קרובה של ראב"ק, ובתיקון הגאונים נוסף פסוקים בעניין יונה וַיִּתְפַּלֵּל יוֹנָה אֶל יְיָ אֱלֹהָיו מִמְּעֵי הַדָּגָה: וַיֹּאמֶר קָרָאתִי מִצָּרָה לִי אֶל יְיָ וַיַּעֲנֵנִי מִבֶּטֶן שְׁאוֹל שִׁוַּעְתִּי שָׁמַעְתָּ קוֹלִי: וַתַּשְׁלִיכֵנִי מְצוּלָה בִּלְבַב יַמִּים וְנָהָר יְסֹבְבֵנִי כָּל מִשְׁבָּרֶיךָ וְגַלֶּיךָ עָלַי עָבָרוּ: וַאֲנִי אָמַרְתִּי נִגְרַשְׁתִּי מִנֶּגֶד עֵינֶיךָ אַךְ אוֹסִיף לְהַבִּיט אֶל הֵיכַל קָדְשֶׁךָ: אֲפָפוּנִי מַיִם עַד נֶפֶשׁ תְּהוֹם יְסֹבְבֵנִי סוּף חָבוּשׁ לְרֹאשִׁי: לְקִצְבֵי הָרִים יָרַדְתִּי הָאָרֶץ בְּרִחֶיהָ בַעֲדִי לְעוֹלָם וַתַּעַל מִשַּׁחַת חַיַּי יְיָ אֱלֹהָי: בְּהִתְעַטֵּף עָלַי נַפְשִׁי אֶת יְיָ זָכָרְתִּי וַתָּבוֹא אֵלֶיךָ תְּפִלָּתִי אֶל הֵיכַל קָדְשֶׁךָ: מְשַׁמְּרִים הַבְלֵי שָׁוְא חַסְדָּם יַעֲזֹבוּ: וַאֲנִי בְּקוֹל תּוֹדָה אֶזְבְּחָה לָּךְ אֲשֶׁר נָדַרְתִּי אֲשַׁלֵּמָה יְשׁוּעָתָה לַייָ: וַיֹּאמֶר יְיָ לַדָּג וַיָּקֵא אֶת יוֹנָה אֶל הַיַּבָּשָׁה: [↑](#footnote-ref-19)
20. בסידור הגאונים סדרו את הוידוי בברכת סלח לנו וכמנהגם שבכל תעניות מאריכים ב'סלח לנו' אמנם כבר כתב הש"ע בהלכות תענית שלא נהגו כן להאריך בברכת סלח לנו וכן נהגו בארץ ישראל, לכן סדרתי הוידוי כאן ע"פ מה שכתב המאירי להתוודות בברכה זו אלא אם כן הוא לא רוצה להתוודות שוב אחרי שהתוודה ב'סלח לנו', והטעם כדי לסיים בוידוי וכמו שנהוג בוידוי שבסליחות וביוה"כ לסיים התפילה בוידוי, וסדר הוידוי כאן הוא לתפילת נעילה וכמבואר בטור סי' תקעט שאומר סדר של נעילה רק דולג כאן החלק של יוה"כ. [↑](#footnote-ref-20)
21. בתיקון הגאונים נוסף: הַכֹּל נָתַן אֲרַוְנָה הַמֶּלֶךְ לַמֶּלֶךְ וַיֹּאמֶר אֲרַוְנָה אֶל הַמֶּלֶךְ יְיָ אֱלֹהֶיךָ יִרְצֶךָ: וַיֹּאמֶר הַמֶּלֶךְ אֶל אֲרַוְנָה לֹא כִּי קָנוֹ אֶקְנֶה מֵאוֹתְךָ בִּמְחִיר וְלֹא אַעֲלֶה לַייָ אֱלֹהַי עֹלוֹת חִנָּם וַיִּקֶן דָּוִד אֶת הַגֹּרֶן וְאֶת הַבָּקָר בְּכֶסֶף שְׁקָלִים חֲמִשִּׁים: [↑](#footnote-ref-21)
22. בתיקון הגאונים נוסף: כִּי יֵצֵא עַמְּךָ לַמִּלְחָמָה עַל אֹיְבוֹ בַּדֶּרֶךְ אֲשֶׁר תִּשְׁלָחֵם וְהִתְפַּלְלוּ אֶל יְיָ דֶּרֶךְ הָעִיר אֲשֶׁר בָּחַרְתָּ בָּהּ וְהַבַּיִת אֲשֶׁר בָּנִתִי לִשְׁמֶךָ: וְשָׁמַעְתָּ הַשָּׁמַיִם אֶת תְּפִלָּתָם וְאֶת תְּחִנָּתָם וְעָשִׂיתָ מִשְׁפָּטָם: כִּי יֶחֶטְאוּ לָךְ כִּי אֵין אָדָם אֲשֶׁר לֹא יֶחֱטָא וְאָנַפְתָּ בָם וּנְתַתָּם לִפְנֵי אוֹיֵב וְשָׁבוּם שֹׁבֵיהֶם אֶל אֶרֶץ הָאוֹיֵב רְחוֹקָה אוֹ קְרוֹבָה: וְהֵשִׁיבוּ אֶל לִבָּם בָּאָרֶץ אֲשֶׁר נִשְׁבּוּ שָׁם וְשָׁבוּ וְהִתְחַנְּנוּ אֵלֶיךָ בְּאֶרֶץ שֹׁבֵיהֶם לֵאמֹר חָטָאנוּ וְהֶעֱוִינוּ רָשָׁעְנוּ: וְשָׁבוּ אֵלֶיךָ בְּכָל לְבָבָם וּבְכָל נַפְשָׁם בְּאֶרֶץ אֹיְבֵיהֶם אֲשֶׁר שָׁבוּ אֹתָם וְהִתְפַּלְלוּ אֵלֶיךָ דֶּרֶךְ אַרְצָם אֲשֶׁר נָתַתָּה לַאֲבוֹתָם הָעִיר אֲשֶׁר בָּחַרְתָּ וְהַבַּיִת אֲשֶׁר בָּנִיתִי לִשְׁמֶךָ: וְשָׁמַעְתָּ הַשָּׁמַיִם מְכוֹן שִׁבְתְּךָ אֶת תְּפִלָּתָם וְאֶת תְּחִנָּתָם וְעָשִׂיתָ מִשְׁפָּטָם: וְסָלַחְתָּ לְעַמְּךָ אֲשֶׁר חָטְאוּ לָךְ וּלְכָל פִּשְׁעֵיהֶם אֲשֶׁר פָּשְׁעוּ בָךְ וּנְתַתָּם לְרַחֲמִים לִפְנֵי שֹׁבֵיהֶם וְרִחֲמוּם:

    וַיֵּרָא יְיָ אֶל שְׁלֹמֹה שֵׁנִית כַּאֲשֶׁר נִרְאָה אֵלָיו בְּגִבְעוֹן: וַיֹּאמֶר יְיָ אֵלָיו שָׁמַעְתִּי אֶת תְּפִלָּתְךָ וְאֶת תְּחִנָּתְךָ אֲשֶׁר הִתְחַנַּנְתָּה לְפָנַי הִקְדַּשְׁתִּי אֶת הַבַּיִת הַזֶּה אֲשֶׁר בָּנִתָה לָשׂוּם שְׁמִי שָׁם עַד עוֹלָם וְהָיוּ עֵינַי וְלִבִּי שָׁם כָּל הַיָּמִים: [↑](#footnote-ref-22)